ບົດລາຍງານວຽກງານຂອງລັດຖະບານ(ໃນກອງປະຊຸມຄັ້ງທີ 4 ຂອງສະພາຜູ້ແທນປະຊາຊົນແຫ່ງຊາດຈີນຊຸດທີ 12 ວັນທີ 5 ມີນາ 2016 )
ໂດຍ ທ່ານ ຫຼີເຄີ້ສຽງ ນາຍົກລັດຖະມົນຕີຈີນ
ຜູ້ແທນທັງຫຼາຍ:
ຂ້າພະເຈົ້າຂໍຕາງໜ້າຄະນະລັດຖະບານຈີນ ຜ່ານບົດລາຍງານວຽກງານຂອງລັດຖະບານໂດຍໃນໂອກາດນີ້ ຂໍໃຫ້ບັນດາຜູ້ແທນຄົ້ນຄວ້າພິຈາລະນາ ແລະຂໍໃຫ້ບັນດາກຳມະການຂອງສະພາປຶກສາການເມືອງປະຊາຊົນແຫ່ງຊາດປະກອບຄຳຄິດຄຳເຫັນ.
ໜຶ່ງ: ຫວນຄືນວຽກງານໃນປີ 2015
ໃນໜຶ່ງປີຜ່ານມາ, ການພັດທະນາຂອງປະເທດພວກເຮົາ ໄດ້ຜະເຊີນກັບຄວາມຫຍຸ້ງຍາກແລະສິ່ງທ້າທາຍທີ່ໜັກໜ່ວງຫຼາຍປະການ, ແຕ່ພາຍໃຕ້ການນຳພາອັນເຂັ້ມແຂງຂອງສູນກາງພັກທີ່ມີສະຫາຍສີຈິ້ນຜິງເປັນເລຂາທິການໃຫຍ່, ປະຊາຊົນບັນດາເຜົ່າໃນທົ່ວປະເທດໄດ້ບາກບັ່ນສູ້ຊົນດ້ວຍຄວາມເຊື່ອໝັ້ນທີ່ໜັກແໜ້ນ ແລະຄວາມກ້າຫານທີ່ຍິ່ງໃຫຍ່, ເຮັດໃຫ້ເສດຖະກິດສັງຄົມໄດ້ຮັບການພັດທະນາຢ່າງໜັກແໜ້ນ ແລະເປັນຢ່າງດີ ໂດຍໜ້າທີ່ເປົ້າໝາຍຕົ້ນຕໍຂອງປີຜ່ານມາປະສົບຜົນສຳເລັດ, ການປະຕິຮູບແລະໄຂປະຕູສູ່ພາຍນອກ ແລະການສ້າງສັງຄົມນິຍົມທີ່ທັນສະໄໝໄດ້ຮັບຄວາມຄືບໜ້າທີ່ສຳຄັນອັນໃໝ່.
——ການຂະຫຍາຍຕົວຂອງເສດຖະກິດໄດ້ຮັກສາຢູ່ໃນລະດັບທີ່ສົມເຫດສົມຜົນ. ລວມຍອດຜະລິດຕະພັນພາຍໃນໄດ້ບັນລຸເຖິງ 67700 ຕື້ຢວນ, ເພີ່ມຂຶ້ນ 6,9% ຢູ່ແຖວໜ້າຂອງບັນດາກຸ່ມເສດຖະກິດທີ່ສຳຄັນໃນໂລກ. ການຜະລິດທັນຍາຫານໄດ້ບັນລຸການເພີ່ມຜົນຜະລິດ 12 ປີຕໍ່ກັນ, ລລະດັບຖີບໂຕສູງຂຶ້ນຂອງດັດຊະນີລາຄາບໍລິໂພກ ຫຼື CPI ຢູ່ໃນລະດັບອ່າວຕ່ຳ. ພິເສດແມ່ນສະພາບການປະກອບອາຊີບໄດ້ມີຄວາມໝັ້ນທ່ຽງໂດຍລວມ ແລະ ໃນຕົວເມືອງມີຜູ້ປະກອບອາຊີບເພີ່ມໃໝ່ 13 ລ້ານ 1 ແສນ 2 ໝື່ນຄົນ ເຊິ່ງລື່ນເປົ້າໝາຍທີ່ຄາດໄວ້ຂອງປີຜ່ານມາ ແລະເປັນຈຸດຮຸ່ງເຮືອງອັນໜຶ່ງໃນການຂະຫຍາຍຕົວຂອງເສດຖະກິດ.
——ການປັບປຸງອົງປະກອບເສດຖະກິດໄດ້ຮັບຄວາມຄືບໜ້າທີ່ດີ. ອັດຕາສ່ວນຂອງຂະແໜງການບໍລິການໃນລວມຍອດຜະລິດຕະພັນພາຍໃນ ໄດ້ສູງຂຶ້ນເຖິງ 50,5%, ກວມຫຼາຍກວ່າເຄິ່ງໜຶ່ງເປັນຄັ້ງທຳອິດ. ອັດຕາການປະກອບສ່ວນຂອງການບໍລິໂພກທີ່ມີຕໍ່ການເຕີບໂຕທາງເສດຖະກິດນັ້ນບັນລຸເຖິງ 66,4%. ຂະແໜງການໄຮເຕັກ ແລະຂະແໜງການຜະລິດອຸປະກອນ ໄດ້ເຕີບໂຕໄວກວ່າຂະແໜງການອຸດສາຫະກຳທົ່ວໄປ. ປະລິມານການບໍລິໂພກພະລັງງານທີ່ສະເລ່ຍຕາມລວມຍອດຜະລິດຕະພັນພາຍໃນໜຶ່ງຫົວໜ່ວຍ ໄດ້ຫຼຸດລົງ 5,6%.
——ທ່າແຮງໃໝ່ໃນການພັດທະນາໄດ້ເຕີບໂຕຢ່າງວ່ອງໄວ. ພວກເຮົາໄດ້ສືບຕໍ່ຊຸກຍູ້ການຜັນຂະຫຍາຍຍຸດທະສາດພັດທະນາດ້ວຍການປະດິດສ້າງໃໝ່ ເຮັດໃຫ້ອິນເຕີແນັດເຊື່ອມໂຍງກັບຂະແໜງການຕ່າງໆຢ່າງວ່ອງໄວກວ່າເກົ່າ, ຂະແໜງການທີ່ເກີດໃໝ່ກໍເຕີບໂຕຂຶ້ນຢ່າງວ່ອງໄວ. ປະຊາຊົນນັບມື້ລົງທຶນປະກອບທຸລະກິດຂອງຕົນເອງແລະປະດິດສ້າງໃໝ່ເພີ່ມຂຶ້ນ. ຕະຫຼອດປີ 2015 ວິສາຫະກິດທີ່ຈົດທະບຽນໃໝ່ ເພີ່ມຂຶ້ນ 21,6%, ສະເລ່ຍແລ້ວເພີ່ມຂຶ້ນ 1 ໝື່ນ 2 ພັນແຫ່ງຕໍ່ມື້. ທ່າແຮງໃໝ່ດັ່ງກ່າວ ໄດ້ເສີມຂະຫຍາຍບົດບາດທີ່ພົ້ນເດັ່ນເຮັດໃຫ້ການປະກອບອາຊີບໝັ້ນທ່ຽງແລະຊຸກຍູ້ໃຫ້ວິສາຫະກິດຕ່າງໆຍົກລະດັບສູງຂຶ້ນ ແລະພວມຊຸກຍູ້ໃຫ້ເສດຖະກິດສັງຄົມເກີດການປ່ຽນແປງຢ່າງເລິກເຊິ່ງ.
——ຊີວິດການເປັນຢູ່ຂອງປະຊາຊົນໄດ້ຮັບການປັບປຸງດີຂຶ້ນຕື່ມອີກ. ສະເລ່ຍຕາມຫົວຄົນ ລາຍຮັບທີ່ໃຊ້ຈ່າຍໄດ້ຂອງປະຊາຊົນທົ່ວປະເທດໄດ້ເພີ່ມຂຶ້ນ 7,4% ເຊິ່ງໄວກວ່າຈັງຫວະການເຕີບໂຕຂອງເສດຖະກິດ. ຮອດທ້າຍປີ 2015, ເງິນຝາກທະນາຄານຂອງປະຊາຊົນໄດ້ເພີ່ມຂຶ້ນ 8,5% ຄືມີເຖິງ 4 ພັນກວ່າຕື້ຢວນ. ສາມາດແກ້ໄຂບັນຫານ້ຳດຶ່ມຂອງປະຊາຊົນຢູ່ຊົນນະບົດໄດ້ 64 ລ້ານ 3 ແສນ 4 ໝື່ນຄົນ, ເພີ່ມທະວີການຫຼຸດຜ່ອນຄວາມທຸກຍາກເຮັດໃຫ້ປະຊາຊົນທຸກຍາກຢູ່ຊົນນະບົດຈີນໄດ້ຫຼຸດລົງ 14 ລ້ານ 4 ແສນ 2 ໝື່ນຄົນ.
ໝາກຜົນການປະດິດສ້າງໃໝ່ໃນຂົງເຂດວິທະຍາສາດເຕັກນິກຈຳນວນໜຶ່ງໄດ້ກ້າວໜ້າທຽບເທົ່າລະດັບສາກົນ, ເຕັກນິກຜະລິດໄຟຟ້າດ້ວຍພະລັງງານນິວເຄຣຍຮຸ່ນທີສາມ ໄດ້ຮັບຄວາມຄືບໜ້າທີ່ສຳຄັນ, ປະສົບຜົນສຳເລັດໃນການຜະລິດຍົນໂດຍສານຂະໜາດໃຫຍ່ C919, ທ່ານນາງ ຖູໂຢໂຢ ໄດ້ຮັບລາງວັນໂນແບນສາຂາສະລີລະສາດແລະແພດສາດ. ຜົນງານທີ່ປະເທດພວກເຮົາຍາດມາໄດ້ເຫຼົ່ານີ້ ເຮັດໃຫ້ປະຊາຊົນບັນດາເຜົ່າໃນທົ່ວປະເທດຈີນມີກຳລັງໃຈແລະພາກພູມໃຈທີ່ສຸດ.
ແນວໃດກໍດີໜຶ່ງປີຜ່ານມາ, ເຖິງວ່າສ້າງຜົນງານໄດ້ຮັບຄືດັ່ງກ່າວແຕ່ກໍປະສົບຄວາມຫຍຸ້ງຍາກຈຳນວນໜຶ່ງ ເຊິ່ງເປັນຜົນມາຈາກໄດ້ຮັບຜົນສະທ້ອນຈາກສະພາບແວດລ້ອມສາກົນທີ່ສະຫຼັບສັບຊ້ອນກັນທີ່ສຸດ. ປີກາຍນີ້ ຄວາມໄວຂອງການເຕີບໂຕທາງເສດຖະກິດໂລກຕ່ຳທີ່ສຸດໃນຮອບ 6 ປີມານີ້, ການເຕີບໂຕຂອງການຄ້າຕ່າງປະເທດແຮ່ງຕ່ຳ, ລາຄາສິນຄ້າລາຍໃຫຍ່ກໍຫຼຸດຕ່ຳລົງຢ່າງຫຼວງຫຼາຍ, ຕະຫຼາດການທະນາຄານສາກົນປັ່ນປ່ວນແຮງຂຶ້ນ ເຊິ່ງທັງໝົດເຫຼົ່ານີ້ໄດ້ກະທົບຕໍ່ສດຖະກິດຈີນໂດຍກົງ. ຂະນະທີ່ສະພາບການພາຍໃນປະເທດຈີນເກີດ ຄວາມຂັດແຍ່ງເຖິງຮາກເຫງົ້າຢ່າງພົ້ນເດັ່ນ, ເສດຖະກິດຜະເຊີນກັບແຮງກົດດັນທີ່ຮ້າຍແຮງຂຶ້ນ. ແນວໃດກໍດີຜົນງານເຫຼົ່ານີ້ໄດ້ຢືນຢັນຢ່າງຈະແຈ້ງໂດຍເຫັນໄດ້ຈາກຕົວເລກພື້ນຖານທີ່ສູງຄື ລວມຍອດເສດຖະກິດຈີນບັນລຸຫຼາຍກວ່າ 6 ໝື່ນຕື້ຢວນ. ປັດຈຸບັນ ລວມຍອດຜະລິດຕະພັນພາຍໃນຂອງຈີນເພີ່ມຂຶ້ນ 1% ໃດເທົ່າກັບ 1,5% ເມື່ອ 5 ປີກ່ອນແລະເທົ່າກັບ 2,5% ເມື່ອ 10 ປີກ່ອນ. ຂະໜາດເສດຖະກິດແຮ່ງໃຫຍ່ຂຶ້ນ, ການເຕີບໂຕກໍຈະແຮ່ງຍາກ. ໂດຍຢູ່ຕໍ່ໜ້າຄວາມຫຍຸ້ງຍາກແລະແຮງກົດດັນ, ປະຊາຊົນຈີນທຸກຖ້ວນໜ້າໄດ້ອອກເຫື່ອເທແຮງຢ່າງຫຼວງຫຼາຍ ແລະຜ່ານຜ່າຄວາມຫຍຸ້ງຍາກເທື່ອລະກ້າວ.
ໜຶ່ງປີຜ່ານມາ, ພວກເຮົາໄດ້ປະຕິບັດໜ້າທີ່ທີ່ສຳຄັນຄືດັ່ງນີ້:
ໜຶ່ງ: ອອກແຮງເຮັດໃຫ້ການເຕີບໂຕຢ່າງໜັກແໜ້ນ, ປັບປຸງອົງປະກອບ ແລະປ້ອງກັນບໍ່ໃຫ້ເກີດຄວາມສ່ຽງ ແລະປະດິດສ້າງຮູບການໃໝ່ໃນການດັດສົມຄວບຄຸມມະຫາພາກ.
ສອງ: ເພີ່ມທະວີການປະຕິຮູບແລະໄຂປະຕູສູ່ພາຍນອກໂດຍປິ່ນອ້ອມການຍູ້ດັນໃຫ້ຕະຫຼາດເພີ່ມທະວີຄວາມມີຊີວິດຊີວາຫຼາຍຂຶ້ນ. ໄດ້ຍົກເລີກການພິຈາລະນາກວດກາແບບບໍ່ແມ່ນການບໍລິຫານງານຢ່າງເຖິງຖອງ. ໄດ້ເຮັດໃຫ້ຂັ້ນຕອນການບໍລິການສາທາລະນະດີຂຶ້ນ ເຮັດໃຫ້ປະຊາຊົນ ແລະວິສາຫະກິດຕ່າງໆມີຄວາມສະດວກຫຼາຍກວ່າເກົ່າແລະທົ່ວສັງຄົມມີຄວາມຫ້າວຫັນປະກອບທຸລະກິດແລະປະດິດສ້າງໃໝ່ຫຼາຍຂຶ້ນ.
ການປະຕິຮູບໃນຂົງເຂດສຳຄັນຕ່າງໆເຊັ່ນ: ການເງິນ, ສ່ວຍສາອາກອນແລະການທະນາຄານ ໄດ້ກ້າວສູ່ລວງເລິກ.
ໄດ້ຫຼຸດຂໍ້ຈຳກັດການລົງທຶນຂອງນັກທຸລະກິດຕ່າງປະເທດໃຫ້ໜ້ອຍລົງເຖິງເຄິ່ງໜຶ່ງ, ດຶງດູດທຶນຕ່າງປະເທດໄດ້ຕົວຈິງເຖິງ 126 ຕື້ 300 ລ້ານໂດລາສະຫະລັດ ເພີ່ມຂຶ້ນ 5,6%. ການລົງທຶນໂດຍກົງທີ່ບໍ່ແມ່ນປະເພດການທະນາຄານບັນລຸເຖິງ 118 ຕື້ໂດລາສະຫະລັດ, ເພີ່ມຂຶ້ນ 14,7%. ເຜີຍແຜ່ບົດຮຽນຂອງເຂດທົດລອງການຄ້າເສລີຊຽງໄຮ, ສ້າງເຂດທົດລອງການຄ້າເສລີທີ່ແຂວງກວາງຕຸ້ງ ນະຄອນທຽນສິນ ແລະແຂວງຝູຈ້ຽນ. ຕະກຸນເງິນຢວນຈີນໄດ້ຈັດເຂົ້າໃນສິດຖອກເງິນພິເສດ ( ຫຼື SDR) ຂອງອົງການກອງທຶນເງິນຕາສາກົນ (IMF). ທະນາຄານລົງທຶນພື້ນຖານໂຄງລ່າງອາຊີໄດ້ສ້າງຕັ້ງຂຶ້ນຢ່າງເປັນທາງການ, ກອງທຶນເສັ້ນທາງສາຍໄໝກໍເລີ່ມດຳເນີນງານ. ຈີນໄດ້ເຊັນສັນຍາການຄ້າເສລີກັບຫຼາຍປະເທດເປັນຕົ້ນ ຈີນ-ສ.ເກົາຫຼີ ແລະຈີນ-ອົສຕຼາລີ ແລະເຊັນສັນຍາຍົກລະດັບເຂດການຄ້າເສລີຈີນ-ອາຊຽນ. ການສ້າງ "ແລວທາງເສດຖະກິດເສັ້ນທາງສາຍໄໝ ແລະເສັ້ນທາງສາຍໄໝທາງທະເລໃນສະຕະວັດທີ 21 " ຫຼື "ໜຶ່ງແລວທາງ ໜຶ່ງເສັ້ນທາງ" ປະສົບຜົນສຳເລັດເປັນຢ່າງດີ, ການຮ່ວມມືດ້ານຄວາມສາມາດການຜະລິດກັບສາກົນກໍໄດ້ເລັ່ງລັດໄວຂຶ້ນ, ອຸປະກອນທີ່ຜະລິດໂດຍຈີນເຊັ່ນ: ທາງລົດໄຟຄວາມໄວສູງ, ໄຟຟ້ານິວເຄຣຍ ແລະອື່ນໆໄດ້ກ້າວໄປສູ່ໂລກເຊິ່ງເປັນຄວາມຄືບໜ້າແບບບຸກທະລຸ.
ສາມ: ສຸມໃສ່ຍົກຄຸນນະພາບ ແລະສະມັດຖະພາບໃຫ້ສູງຂຶ້ນ, ຊຸກຍູ້ໃຫ້ຂະແໜງການຕ່າງໆຍົກລະດັບດ້ວຍການປະດິດສ້າງໃໝ່. ໄດ້ວາງນະໂຍບາຍໃໝ່ຕ່າງໆເພື່ອສົ່ງເສີມໃຫ້ປະຊາຊົນປະກອບທຸລະກິດຂອງຕົນເອງ ແລະມະຫາຊົນປະດິດສ້າງໃໝ່, ຜັນຂະຫຍາຍແຜນການເຄື່ອນໄຫວ "ອິນເຕີເນັດ+", ໃຫ້ການພັດທະນາເສດຖະກິດມີກຳລັງແຮງອັນໃໝ່. ໄດ້ຕັ້ງໜ້າແກ້ໄຂຄວາມສາມາດການຜະລິດທີ່ເຫຼືອເຟືອ, ຊຸກຍູ້ໃຫ້ວິສາຫະກິດທີ່ກ່ຽວຂ້ອງໂຮມເຂົ້າກັນແລະປະກອບຄືນໃໝ່.
ສີ່: ເລັງໃສ່ການບຸກເບີກຊ່ອງຫວ່າງການພັດທະນາ, ຊຸກຍູ້ໃຫ້ພາກພື້ນຕ່າງໆພັດທະນາຢ່າງປະສານກົມກຽວກັນ ແລະການຫັນເປັນຕົວເມືອງແບບໃໝ່.
ຫ້າ: ຊຸກຍູ້ການປະຕິຮູບ ແລະການພັດທະນາວຽກງານສັງຄົມ ໂດຍປິ່ນອ້ອມການເພີ່ມຄວາມສຸກໃຫ້ແກ່ປະຊາຊົນ.
ຫົກ: ຊຸກຍູ້ໃຫ້ສັງຄົມມີຄວາມປອງດອງກັນແລະຄວາມໝັ້ນຄົງ, ຊຸກຍູ້ການບໍລິຫານງານຕາມກົດໝາຍ ແລະການປະດິດສ້າງແບບແຜນວິທີເຮັດວຽກໃໝ່ໃນການປົກຄອງ.
ໜຶ່ງປີມານີ້, ວຽກງານການຕ່າງປະເທດຮອບດ້ານ ໄດ້ຮັບໝາກຜົນຢ່າງອຸດົມສົມບູນ. ການພົວພັນລະຫວ່າງຈີນກັບບັນດາປະເທດໃຫຍ່ທີ່ສຳຄັນ ມີຄວາມຄືບໜ້າໃໝ່, ການຮ່ວມມືຢ່າງແທ້ຈິງກັບບັນດາປະເທດອ້ອມຂ້າງກ້າວສູ່ລວງເລິກ, ມິດຕະພາບແລະການຮ່ວມມືກັບບັນດາປະເທດທີ່ພວມພັດທະນາໄດ້ເປີດກວ້າງອອກຕໍເນື່ອງ, ການພົວພັນກັບອົງການສະຫະປະຊາຊາດ ກໍຄື ອົງການຈັດຕັ້ງສາກົນອື່ນໆແລະກົນໄກສາກົນໄດ້ຮັບການເພີ່ມທະວີຂຶ້ນ, ການຕ່າງປະເທດທາງເສດຖະກິດ ແລະທາງວັດທະນະທຳ ໄດ້ຮັບຜົນສຳເລັດຢ່າງພົ້ນເດັ່ນ. ໃນຖານະເປັນປະເທດໃຫຍ່, ຈີນໄດ້ເສີມຂະຫຍາຍບົດບາດຢ່າງສ້າງສັນທີ່ສຳຄັນໃນວຽກງານສາກົນແລະພາກພື້ນ.
ຈາກຜົນງານທີ່ໄດ້ຮັບໃນປີຜ່ານມາ, ພວກເຮົາຄວນເຫັນຢ່າງຈະແຈ້ງວ່າ, ໃນການພັດທະນາຂອງປະເທດພວກເຮົາ ຍັງມີຄວາມຫຍຸ້ງຍາກແລະປະສົບບັນຫາບໍ່ໜ້ອຍ, ເປັນຕົ້ນໄດ້ຮັບຜົນກະທົບຈາກການຄ້າທົ່ວໂລກທີ່ຊຸດໂຊມລົງແລະປັດໄຈອື່ນໆ, ປີກາຍນີ້ ຍອດມູນຄ່າການຄ້າຂາເຂົ້າຂາອອກຂອງຈີນໄດ້ຫຼຸດລົງ, ບໍ່ບັນລຸເປົ້າໝາຍການເຕີບໂຕທີ່ຄາດໄວ້. ການລົງທຶນເພີ່ມຂຶ້ນຊັກຊ້າລົງ, ຂະແໜງການຈຳນວນໜຶ່ງມີຄວາມສາມາດການຜະລິດເຫຼືອເຟືອເກີນໄປ, ວິສາຫະກິດສ່ວນໜຶ່ງມີຄວາມຫຍຸ້ງຍາກໃນການຜະລິດແລະດຳເນີນທຸລະກິດ, ການພັດທະນາຂອງທ້ອງຖິ່ນແລະຂະແໜງການມີຄວາມແຕກຕ່າງກັນຫຼາຍຂຶ້ນ, ລາຍຈ່າຍແລະລາຍຮັບທາງການເງິນບໍ່ສົມດຸນກັນພົ້ນເດັ່ນຂຶ້ນ, ຂົງເຂດການທະນາຄານມີຄວາມສ່ຽງ. ຂົງເຂດທີ່ປະຊາຊົນໃຫ້ຄວາມສົນໃຈຫຼາຍເຊັ່ນ: ການປິ່ນປົວສຸຂະພາບ, ການສຶກສາ, ການລ້ຽງດູຜູ້ເຖົ້າ, ຄວາມປອດໄພດ້ານອາຫານແລະຢາ, ການກະຈາຍລາຍຮັບ, ການຄຸ້ມຄອງຕົວເມືອງແລະອື່ນໆ ເກີດມີບັນຫາອ່າວຫຼາຍ, ສະພາບອາກາດຈາກມົນລະພິດຢ່າງຮ້າຍແຮງຍັງເກີດຂຶ້ນຢູ່ບາງທ້ອງຖິ່ນຕໍ່ເນື່ອງ. ການທີ່ເຮັດໃຫ້ພວກເຮົາຮູ້ສຶກເສຍໃຈນັ້ນແມ່ນ ກຳປັ່ນໂດຍສານ "ຕົ່ງຟ່າງຈື່ຊິ່ງ" ຫຼົ້ມ ແລະທ່າກຳປັ່ນທຽນສິນເກີດອັກຄີໄພແລະລະເບີດຢ່າງຮ້າຍແຮງ ເຮັດໃຫ້ປະຊາຊົນເສຍຊີວິດແລະບາດເຈັບຢ່າງໜັກໜ່ວງ, ຊັບສິນເສຍຫາຍຢ່າງສາຫັດ, ອັນເປັນບົດຮຽນທາງລົບທີ່ເລິກເຊິ່ງທີ່ສຸດຕໍ່ພວກເຮົາເຊິ່ງພວກເຮົາຕ້ອງຖອດຖອນເປັນບົດຮຽນຢ່າງຈິງຈັງ. ວຽກງານຂອງລັດຖະບານແລະອົງການປົກຄອງທ້ອງຖິ່ນ ຍັງມີຂໍ້ຂາດຕົກບົກພ່ອງຫຼາຍຢ່າງ, ມາດຕະການປະຕິຮູບແລະນະໂບບາຍບາງຢ່າງ ບໍ່ສາມາດໄດ້ຮັບການຈັດຕັ້ງປະຕິບັດຕົວຈິງ, ພະນັກງານຈຳນວນໜຶ່ງບໍ່ເຮັດວຽກຕົວຈິງ, ບໍ່ມີຄວາມສາມາດເທົ່າທີ່ຄວນ ແລະເຮັດວຽກບໍ່ຖືກຕ້ອງ, ບັນຫາເສຍທາດຂາດຄຸນແລະສໍ້ລາດບັງຫຼວງ ຍັງເກີດຂຶ້ນຢູ່ບາງຂົງເຂດຢ່າງຕໍ່ເນື່ອງ. ພວກເຮົາຕ້ອງເພີ່ມທະວີຄວາມຮັບຜິດຊອບໃນການແບກຫາບໜ້າທີ່ແລະອອກແຮງສຸດຂີດເພື່ອແກ້ໄຂບັນຫາເຫຼົ່ານີ້, ຕ້ອງເອົາຄວາມມຸ່ງມາດປາຖະໜາຂອງປະຊາຊົນເປັນທິດຊີ້ນຳວຽກງານຂອງລັດ, ເຮັດວຽກລັດໃຫ້ມີປະສິດທິຜົນດີແລະສຸດຄວາມສາມາດ, ເດັດຂາດບໍ່ໃຫ້ປະຊາຊົນຂາດຄວາມເຊື່ອໝັ້ນ.
ບັນດາຜູ້ແທນ!
ປີ 2015 ຄືປີສຸດທ້າຍຂອງແຜນການພັດທະນາເສດຖະກິດສັງຄົມ 5 ປີຄັ້ງທີ 12 ເຊິ່ງກໍປະສົບຜົນສຳເລັດໃນການປະຕິບັດໜ້າທີ່ຕາມເປົ້າໝາຍສຳຄັນຕ່າງໆທີ່ກຳນົດໄວ້ໃນແຜນການດັ່ງກ່າວຢ່າງຮອບດ້ານເປັນຕົ້ນ ໜຶ່ງ ເສດຖະກິດໄດ້ພັດທະນາຢ່າງຕໍ່ເນື່ອງດ້ວຍຄວາມໄວອ່າວສູງ. ສະເລ່ຍແລ້ວ ລວມຍອດຜະລິດຕະພັນພາຍໃນ ເພີ່ມຂຶ້ນ 7,8% ຕໍ່ປີ, ຍອດປະລິມານເສດຖະກິດເປັນອັນດັບທີ 2 ຂອງໂລກ ກາຍເປັນປະເທດໃຫຍ່ດ້ານການຄ້າສ���ນຄ້າອັນດັບໜຶ່ງຂອງໂລກ ແລະເປັນປະເທດໃຫຍ່ຕົ້ນຕໍທີ່ລົງທຶນຢູ່ຕ່າງປະເທດ. ສອງ ການປັບປຸງໂຄງປະກອບເສດຖະກິດໄດ້ຮັບຄວາມຄືບໜ້າທີ່ມີລັກສະນະເປັນສັນຍະລັກ. ຂະແໜງການບໍລິການກາຍເປັນຂະແໜງການໃຫຍ່ອັນດັບໜຶ່ງ, ອຸດສາຫະກຳກັບຂໍ້ມູນຂ່າວສານເຊື່ອມໂຍງເຂົ້າກັນຢ່າງເລິກເຊິ່ງ, ຄວາມສາມາດການຜະລິດກະສິກຳໂດຍລວມໄດ້ເພີ່ມທະວີຂຶ້ນຢ່າງເດັ່ນຊັດ. ການບໍລິໂພກກາຍເປັນກຳລັງທີ່ສຳຄັນໃນການຄ້ຳຊູການເຕີບໂຕຂອງເສດຖະກິດ. ປະຊາຊົນຫຼາຍກວ່າເຄິ່ງໜຶ່ງອາໄສຢູ່ໃນຕົວເມືອງ, ຍອດການບໍລິໂພກພະລັງງານທີ່ສະເລ່ຍຕາມລວມຍອດຜະລິດຕະພັນພາຍໃນ ຫຼຸດລົງ 18,2%, ມົນລະພິດໄດ້ຫຼຸດລົງຫຼາຍກວ່າ 12%. ສາມ ລະດັບພື້ນຖານໂຄງລ່າງໄດ້ຮັບການຍົກສູງຂຶ້ນຢ່າງຮອບດ້ານ. ທາງລົດໄຟຄວາມໄວສູງຍາວຫຼາຍກວ່າ 1 ໝື່ນ 9 ພັນກິໂລແມັດ ກວມຫຼາຍກວ່າ 60% ຂອງທົ່ວໂລກ. ທາງດ່ວນທີ່ເປີດບໍລິການແລ້ວຍາວກວ່າ 1 ແສນ 2 ໝື່ນກິໂລແມັດ. ໂຄງການສົ່ງນ້ຳຈາກພາກໃຕ້ສູ່ພາກເໜືອສາຍຕາເວັນອອກ ແລະສາຍກາງໄດ້ເລີ່ມສົ່ງນ້ຳແລ້ວ. ໄດ້ສ້າງເຄືອຂ່າຍໂທລະຄົມມະນາຄົມເຄື່ອນທີ່ 4G ທີ່ມີຂະໜາດໃຫຍ່ທີ່ສຸດໃນໂລກ. ສີ່ ການປະດິດສ້າງດ້ານວິທະຍາສາດເຕັກນິກໄດ້ຮັບການບຸກທະລຸທີ່ສຳຄັນ. ການຄົ້ນຄວ້າເຕັກນິກພື້ນຖານຈຳນວນໜຶ່ງໄດ້ຮັບໝາກຜົນອັນໃໝ່, ໂຄງການການບິນອະວະກາດບັນທຸກຄົນ, ໂຄງການສຳຫຼວດດວງຈັນ ແລະສຳຫຼວດທະເລທາງເລິກລ້ວນແຕ່ກ້າວສູ່ລະດັບຄວາມກ້າວໜ້າຂອງໂລກ. ຫ້າ ຊີວິດການເປັນຢູ່ຂອງປະຊາຊົນໄດ້ຍົກລະດັບສູງຂຶ້ນຢ່າງເດັ່ນຊັດ. ລາຍຮັບຂອງປະຊາຊົນເພີ່ມຂຶ້ນໄວກວ່າການເຕີບໂຕຂອງເສດຖະກິດ, ລາຍຮັບຂອງຕົວເມືອງແລະຊົນນະບົດແຕກໂຕນກັນໜ້ອຍລົງຢ່າງຕໍ່ເນື່ອງ. ຈຳນວນປະຊາຊົນທີ່ປະກອບອາຊີບຄືນໃໝ່ໃນຕົວເມືອງ���ມີຫຼາຍກວ່າ 64 ລ້ານຄົນ. ໄດ້ສ້າງເຮືອນນະໂຍບາຍໃນຕົວເມືອງ 40 ລ້ານ 1 ແສນ 3 ໝື່ນຊຸດ, ປະຊາຊົນນັບເປັນ 100 ລ້ານຄົນໄດ້ເຂົ້າມາອາໄສຢູ່ເຮືອນໃໝ່. ປະຊາຊົນທຸກຍາກຢູ່ຊົນນະບົດຫຼຸດລົງ 100 ລ້ານກວ່າຄົນ, ໄດ້ແກ້ໄຂບັນຫານ້ຳດື່ມໃຫ້ແກ່ປະຊາຊົນຢູ່ຊົນນະບົດໄດ້ເຖິງ 300 ລ້ານກວ່າຄົນ. ຫົກ ການພັດທະນາສັງຄົມໄດ້ຮັບຜົນງານດີ. ຄວາມຍຸຕິທຳ ແລະຄຸນນະພາບຂອງການສຶກສາຍົກສູງຂຶ້ນຢ່າງເດັ່ນຊັດ. ການປະກັນໄພດ້ານປິ່ນປົວສຸຂະພາບຂັ້ນພື້ນຖານຂະຫຍາຍອອກໃນທົ່ວປະເທດ, ອັດຕາເຂົ້າຮ່ວມການປະກັນໄພບຳນານຂັ້ນພື້ນຖານບັນລຸຫຼາຍກວ່າ 80%.
ສອງ: ໜ້າທີ່, ເປົ້າໝາຍ ແລະມາດຕະການທີ່ສຳຄັນໃນໄລຍະປະຕິບັດແຜນການ 5 ປີ ຄັ້ງທີ 13
ອີງຕາມ ຂໍ້ສະເໜີຂອງສູນກາງພັກກອມມູນິດຈິນກ່ຽວກັບການວາງແຜນແມ່ບົດການພັດທະນາເສດຖະກິດສັງຄົມແຫ່ງຊາດຈີນ 5 ປີຄັ້ງທີ 13, ລັດຖະບານຈີນໄດ້ວາງ ໂຄງຮ່າງແຜນແມ່ບົດການພັດທະນາເສດຖະກິດສັງຄົມແຫ່ງຊາດຈີນ 5 ປີຄັ້ງທີ 13 ອອກມາ ແລະໄດ້ນຳສະເໜີໃຫ້ກອງປະຊຸມຄັ້ງນີ້ຄົ້ນຄວ້າພິຈາລະນາ.
ໂຄງຮ່າງແຜນແມ່ບົດດັ່ງກ່າວໄດ້ເນັ້ນໃສ່ 6 ດ້ານດັ່ງນີ້
——ຮັກສາໃຫ້ເສດຖະກິດພັດທະນາດ້ວຍຄວມໄວສູງແລະປານກາງ, ຊຸກຍູ້ໃຫ້ຂະແຫນງການຕ່າງໆກ້າວໄປສູ່ລະດັບປານກາງແລະສູງ. ບັນລຸເປົ້າໝາຍສ້າງສັງຄົມທີ່ອີ່ມໜຳສຳລານຢ່າງຮອບດ້ານໃຫ້ສຳເລັດ, ຮອດປີ 2020 ເຮັດໃຫ້ລວມຍອດຜະລິດຕະພັນພາຍໃນ ແລະລາຍຮັບຂອງປະຊາຊົນໃນຕົວເມືອງແລະຊົນນະບົດສະເລ່ຍຕໍ່ຫົວຄົນ ເພີ່ມຂຶ້ນທົບເທົ່າທຽບໃສ່ປີ 2010, ໃນໄລຍະປະຕິບັດແຜນການ 5 ປີ ຄັ້ງທີ 13 ໃຫ້ເສດຖະກິດຮັກສາຄວາມໄວເຕີບໂຕໄວກວ່າ 6,5% ຕໍ່ປີ, ເລັ່ງລັດຊຸກຍູ້ການປັບປຸງໂຄງປະກອບເສດຖະກິດໃຫ້ດີຂຶ້ນແລະ ຍົກລະດັບໃຫ້ສູງຂຶ້ນ.
——ເພີ່ມທະວີບົດບາດນຳພາດ້ວຍການປະດິດສ້າງໃໝ່, ເພີ່ມພະລັງແຮງອັນແຂງແຮງເຂົ້າໃສ່ການພັດທະນາ. ການປະດິດສ້າງໃໝ່ ແມ່ນພະລັງແຮງສຳຄັນອັນດັບໜຶ່ງໃນການນຳພາການພັດທະນາ, ສະນັ້ນຕ້ອງຍົກໄວ້ໃຫ້ເປັນໃຈກາງທີ່ສຸດໃນສະພາບການລວມແຫ່ງການພັດທະນາຂອງປະເທດ ແລະຕ້ອງປະຕິບັດຍຸດທະສາດພັດທະນາດ້ວຍການປະດິດສ້າງໃໝ່ໃຫ້ກ້າວສູ່ລວງເລິກ. ຮອດປີ 2020 ຈະພະຍາຍາມບຸກທະລຸທີ່ສຳຄັນໃນຂົງເຂດຄົ້ນຄວ້າພື້ນຖານ, ການຄົ້ນຄວ້າປະຍຸກ ແລະຂົງເຂດກ້າວໜ້າດ້ານຍຸດທະສາດ, ສະໜອງງົບປະມານການຄົ້ນຄວ້າຂອງທົ່ວສັງຄົມໃຫ້ບັນລຸເຖິງ 2,5%, ເຮັດໃຫ້ອັດຕາປະກອບສ່ວນຂອງຄວາມກ້າວໜ້າດ້ານວິທະຍາສາດເຕັກນິກຕໍ່ການເຕີບໂຕຂອງເສດຖະກິດບັນລຸເຖິງ 60%, ກ້າວເຂົ້າສູ່ຖັນແຖວປະເທດແບບປະດິດສ້າງໃໝ່ ແລະປະເທດເຂັ້ມແຂງຂອງການມີຜູ້ມີຄວາມຮູ້ຄວາມສາມາດ.
——ຊຸກຍູ້ການຫັນເປັນຕົວເມືອງແບບໃໝ່ ແລະສ້າງກະສິກຳທີ່ທັນສະໄໝ, ຊຸກຍູ້ໃຫ້ຕົວເມືອງແລະຊົນນະບົດພັດທະນາຢ່າງກົມກຽວກັນ. ຕ້ອງລົງເລິກຊຸກຍູ້ການຫັນເປັນຕົວເມືອງທີ່ຖືຄົນເປັນຈຸດສຸມ, ຍົກຍ້າຍປະຊາຊົນທີ່ຢູ່ຊົນນະບົດຈຳນວນ 100 ລ້ານຄົນເຂົ້າໄປຢູ່ໃນຕົວເມືອງໃຫ້ສຳເລັດ, ການສ້ອມແປງເຮືອນຢູ່ຊົ່ວຄາວແລະຄຸ້ມເຮືອນຢູ່ແບບເກົ່າໃນຕົວເມືອງໃຫ້ປະຊາຊົນຈຳນວນ 100 ລ້ານຄົນໃຫ້ສຳເລັດ, ຊີ້ນຳປະຊາຊົນປະມານ 100 ລ້ານຄົນທີ່ຢູ່ເຂດພາກກາງແລະພາກຕາເວັນຕົກໃຫ້ສ້າງທ້ອງຖິ່ນຕົນເປັນຕົວເມືອງ. ເມື່ອຮອດປີ 2020, ເຮັດໃຫ້ອັດຕາຫັນເປັນຕົວເມືອງຂອງຈີນບັນລຸເຖິງ 60%. ເພີ່ມທະວີການກໍ່ສ້າງພື້ນຖານໂຄງລ່າງທີ່ສຳຄັນໂດຍເພີ່ມໄລຍະທາງລົດໄຟຄວາມໄວສູງໃຫ້ບັນລຸເຖິງ 3 ໝື່ນກິໂລແມັດ ແລະກວມຕົວເມືອງໃຫຍ່ໃນທົ່ວປະເທດ 80% ຂຶ້ນໄປ, ສຸມໃສ່ເຮັດໃຫ້ໄລຍະທາງດ່ວນທີ່ສ້າງໃໝ່ແລະ ດັດປັບປຸງນັ້ນບັນລຸປະມານ 3 ໝື່ນກິໂລແມັດ, ເຮັດໃຫ້ຕົວເມືອງແລະຊົນນະບົດມີອິນເຕີເນັດສາຍດ່ວນໃຊ້ຢ່າງຮອບດ້ານ.
——ຊຸກຍູ້ໃຫ້ການດຳລົງຊີວິດແລະການຜະລິດສີຂຽວເປັນຮູບປະທຳ, ເລັ່ງລັດປັບປຸງສະພາບແວດລ້ອມທຳມະຊາດໃຫ້ດີຂຶ້ນ. ໃນ 5 ປີຕໍ່ໜ້ານີ້ ເຮັດໃຫ້ປະລິມານໃຊ້ນ້ຳ, ພະລັງງານ ແລະລະບາຍກາກບອນດີອອກຊິດຕໍ່ລວມຍອດຜະລິດຕະພັນພາຍໃນແຕ່ລະຫົວໜ່ວຍຫຼຸດລົງ 23%, 15% ແລະ 18% ຕາມລຳດັບ, ອັດຕາປົກຫຸ້ມຂອງປ່າໄມ້ໃຫ້ບັນລຸເຖິງ 23,04%, ການປັບປຸງອາກາດມົນລະພິດໃຫ້ໄດ້ຮັບຄວາມຄືບໜ້າຢ່າງເດັ່ນຊັດ ເຮັດໃຫ້ອັດຕາຈຳນວນມື້ທີ່ມີອາກາດປອດໂປ່ງດີຂອງຕົວເມືອງໃຫຍ່ ຫຼາຍກວ່າ 80%. ພວກເຮົາຕ້ອງມີມະນາຈິດອັນໜັກແໜ້ນໃນການສ້າງຈີນທີ່ສວຍງາມທີ່ມີທ້ອງຟ້າປອດໂປ່ງດີ, ດິນແດນຂຽວງາມແລະແມ່ນ້ຳໃສ.
——ລົງເລິກການປະຕິຮູບແລະໄຂປະຕູສູ່ພາຍນອກ, ສ້າງໂຄງປະກອບການພັດທະນາອັນໃໝ່ ເຮັດໃຫ້ຕະຫຼາດເສີມຂະຫຍາຍບົບບາດຕັດສິນໃນການຈັດສັນຊັບພະຍາກອນຕ່າງໆ ແລະເສີມຂະຫຍາຍບົດບາດຂອງລັດຖະບານໃຫ້ດີກວ່າເກົ່າ, ເລັ່ງລັດສ້າງເປັນໂຄງປະກອບ, ກົນໄກ ແລະຮູບການໃໝ່ທີ່ຊີ້ນຳສະພາບປົກກະຕິໃໝ່ໃນການພັດທະນາ.
——ສືບຕໍ່ສ້າງຄວາມສຸກໃຫ້ແກ່ປະຊາຊົນ ເຮັດໃຫ້ປະຊາຊົນທຸກຖ້ວນໜ້າສາມາດນຳໃຊ້ຜົນປະໂຫຍດຈາກໝາກຜົນຂອງການພັດທະນາຮ່ວມກັນ. ຍຶດໝັ້ນແນວຄິດພັດທະນາທີ່ຖືປະຊາຊົນເປັນໃຈກາງ, ພະຍາຍາມແກ້ໄຂຂໍ້ຂາດບົກພ່ອງໃນດ້ານການຄ້ຳປະກັນຊີວິດການເປັນຢູ່ຂອງປະຊາຊົນ ເພື່ອກ້າວໄປຕາມທິດທີ່ຮັ່ງມີຂຶ້ນຮ່ວມກັນ.
ການທີ່ຈະເຣັດໃຫ້ແຜນພັດທະນາເສດຖະກິດສັງຄົມໃນໄລຍະ 5 ປີ ຄັ້ງທີ 13 ສຳເລັດຜົນແລະເຮັດໃຫ້ດີ, ສຳເລັດໜ້າທີ່ສ້າງເປັນສັງຄົມທີ່ອີ່ມໜຳສຳລານຢ່າງຮອບດ້ານນັ້ນ ຕ້ອງອອກແຮງຄຸ້ມຄອງ 3 ຈຸດໃຫ້ດີ ຄື ຈຸດທີ 1 ແມ່ນ ກຳແໜ້ນການພັດທະນາໃຫ້ເປັນວຽກງານສຳຄັນອັນດັບໜຶ່ງຕະຫຼອດ. ການພັດທະນາຄືເຫດຜົນທີ່ແຂງແຮງ, ແມ່ນຂໍກະແຈຂອງການແກ້ໄຂທຸກບັນຫາຂອງປະເທດພວກເຮົາທັງໝົດ. 5 ປີຕໍ່ໜ້ານີ້ແມ່ນໄລຍະສຳຄັນທີ່ສຸດໃນການຂ້າມຜ່ານຂຸມລາຍຮັບລະດັບປານກາງ, ຄວາມຂັດແຍ່ງກັນ ແລະຄວາມສ່ຽງທຸກໆປະການຈະເພີ່ມຂຶ້ນຢ່າງເດັ່ນຊັດ, ສະນັ້ນ ພວກເຮົາຕ້ອງຍຶດໝັ້ນຖືເອົາການພັດທະນາເສດຖະກິດເປັນໃຈກາງຢ່າງໝັ້ນໜຽວບໍ່ປ່ຽນແປງ, ຊຸກຍູ້ການພັດທະນາຕາມຫຼັກວິທະຍາສາດ, ຮັບມືກັບສິ່ງທ້າທາຍຕ່າງໆຢ່າງເໝາະສົມ, ເຮັດໃຫ້ເສດຖະກິດຈີນພັດທະນາຕະຫຼອດໄປ. ຈຸດທີ 2 ແມ່ນ ອອກແຮງຊຸກຍູ້ການປະຕິຮູບໂຄງປະກອບເສດຖະກິດ. ຈຸດທີ 3 ແມ່ນ ເລັ່ງລັດການຫັນປ່ຽນກັນລະຫວ່າງພະລັງແຮງເກົ່າແລະໃໝ່ໃນການຊຸກຍູ້ການພັດທະນາ. ໂດຍພື້ນຖານແລ້ວເຫັນວ່າ, ກຳລັງທີ່ຊຸກຍູ້ການພັດທະນານັ້ນແມ່ນບົ່ມຊ້ອນຢູ່ນຳປະຊາຊົນ, ແຮງງານຈຳນວນ 900 ລ້ານກວ່າຄົນ, ຜູ້ມີຄວາມຮູ້ຄວາມສາມາດທີ່ໄດ້ຮັບການສຶກສາລະດັບສູງ ແລະການຝຶກອົບຮົມວິຊາຊີບຈຳນວນ 100 ລ້ານກວ່າຄົນ ແມ່ນຊັບພະຍາກອນ ແລະທ່າແຮງທີ່ໃຫຍ່ທີ່ສຸດຂອງພວກເຮົາ. ການບັນລຸການຫັນປ່ຽນກັນລະຫວ່າງພະລັງແຮງໃໝ່ແລະເກົ່າ, ຊຸກຍູ້ໃຫ້ການພັດທະນາຕ້ອງໄດ້ອາໄສຊັບພະຍາກອນມະນຸດ ແລະການປະດິດສ້າງວິທະຍາສາດເຕັກນິກຫຼາຍກວ່າເກົ່າ.
ເມື່ອເບິ່ງ 5 ປີຕໍ່ໜ້ານີ້, ພວກເຮົາລ້ວນແຕ່ມີຄວາມໝັ້ນໃຈທີ່ຈະຍາດໄດ້ໄຊຊະນະ.
ສາມ: ວຽກງານຈຸດສຸມໃນປີ 2016
ປີນີ້ ແມ່ນປີທຳອິດໃນໄລຍະສຳຄັນທີ່ສ້າງສັງຄົມທີ່ອີ່ມໜຳສຳລານຢ່າງຮອບດ້ານສຳເລັດແລະກໍແມ່ນປີໜຶ່ງທີ່ຕ້ອງແກ້ໄຂຂໍ້ຫຍຸ້ງຍາກຕ່າງໆຂອງການຊຸກຍູ້ການປະຕິຮູບໂຄງປະກອບ.
ເປົ້າໝາຍການພັດທະນາທີ່ສຳຄັນຕ່າງໆທີ່ຄາດໄວ້ໃນປີນີ້ມີຄື: ລວມຍອດຜະລິດຕະພັນພາຍໃນເພີ່ມຂຶ້ໜ 6,5-7%, ດັດຊະນີລາຄາຜູ້ບໍລິໂພກ (CPI) ສູງຂຶ້ນປະມານ 3%, ການປະກອບອາຊີບໃໝ່ໃນຕົວເມືອງໃຫ້ໄດ້ຫຼາຍກວ່າ 10 ລ້ານຄົນ, ອັດຕາຫວ່າງງານທີ່ລົງທະບຽນໃນຕົວເມືອງໃຫ້ຄວບຄຸມຢູ່ໃນລະດັບ 4,5%, ການຄ້າຂາເຂົ້າຂາອອກໃຫ້ມີຄວາມໝັ້ນຄົງ ແລະດີຂຶ້ນ, ລາຍຈ່າຍລາຍຮັບສາກົນມີຄວາມດຸນດ່ຽງກັນໂດຍພື້ນຖານ, ລາຍຮັບຂອງປະຊາຊົນເພີ່ມຂຶ້ນ ກັບ ການເຕີບໂຕທາງເສດຖະກິດໃຫ້ຢູ່ໃນຈັງຫວະດຽວກັນໂດຍພື້ນຖານ, ຍອດການບໍລິໂພກພະລັງງານທີ່ຄິດສະເລ່ຍຕໍ່ລວມຍອດຜະລິດຕະພັນພາຍໃນແຕ່ລະຫົວໜ່ວຍ ຫຼຸດ 3,4% ລົງໄປ, ສືບຕໍ່ເຮັດໃຫ້ມົນລະພິດຫຼຸດໜ້ອຍລົງ.
ການຕັ້ງເປົ້າໝາຍເຕີບໂຕຂອງເສດຖະກິດຢູ່ໃນລະດັບ 6,5-7% ນັ້ນໄດ້ພິຈາລະນາການເຊື່ອມຕໍ່ກັບເປົ້າໝາຍສ້າງສັງຄົມທີ່ອີ່ມໜຳສຳລານຢ່າງຮອບດ້ານສຳເລັດ, ແລະໄດ້ພິຈາລະນາເຖິງຄວາມຕ້ອງການຂອງການປະຕິຮູບໂຄງປະກອບ ເຊິ່ງເປັນຜົນດີຕໍ່ການນຳພາຕະຫຼາດ ແລະໃຫ້ຕະຫຼາດມີຄວາມໝັ້ນທ່ຽງ. ການເຮັດໃຫ້ການເຕີບໂຕມີຄວາມໝັ້ນທ່ຽງ ຕົ້ນຕໍກໍເພື່ອຮັບປະກັນການປະກອບອາຊີບ ແລະສົ່ງຜົນປະໂຫຍດໃຫ້ປະຊາຊົນ, ຄວາມໄວເຕີບໂຕບັນລຸ 6,5-7% ກໍສາມາດບັນລຸການປະກອບອາຊີບຢ່າງເຕັມທີ່ໄດ້.
ເມື່ອວິເຄາະສະພາບການດ້ານຕ່າງໆໂດຍລວມແລ້ວເຫັນວ່າ, ປີນີ້ ການພັດທະນາປະເທດວຂອງພວກເຮົາ ຈະຜະເຊີນກັບຄວາມຫຍຸ້ງຍາກລຳບາກຫຼາຍກວ່າເກົ່າ ພ້ອມທັງຈະຜະເຊີນກັບສິ່ງທ້າທາຍທີ່ໜັກໜ່ວງກວ່າເກົ່າ, ພວກເຮົາຕ້ອງກະກຽມເປັນຢ່າງດີ. ເບິ່ງຈາກສາກົນແລ້ວກໍເຫັນວ່າ, ເສດຖະກິດໂລກຢູ່ໃນສະພາບທີ່ປັບປຸງຈາກດ້ານເລິກ, ຂາດພະລັງແຮງໃນການຟື້ນຕົວຄືນ, ການຄ້າສາກົນຕົກຕ່ຳລົງ, ຕະຫຼາດການທະນາຄານ ແລະຕະຫຼາດສິນຄ້າລາຍໃຫຍ່ປັ່ນປ່ວນບໍ່ແນ່ນອນ, ການເມືອງພາກພື້ນມີຄວາມສ່ຽງສູງຂຶ້ນ, ສະພາບແວດລ້ອມພາຍນອກມີປັດໄຈບໍ່ແນ່ນອນແລະບໍ່ຄັກແນ່ຫຼາຍຂຶ້ນ ເຊິ່ງຈະສົ່ງຜົນກະທົບແລະເປັນສິ່ງທີ່ປະໝາດບໍ່ໄດ້ຕໍ່ການພັດທະນາຂອງຈີນ. ເບິ່ງຈາກພາຍໃນປະເທດແລ້ວເຫັນວ່າ, ຄວາມຂັດແຍ່ງກັນ ແລະຄວາມສ່ຽງທີ່ສະສົມໄວ້ເປັນເວລາດົນນານນັ້ນຈະພົ້ນເດັ່ນອອກຕື່ມອີກ, ການເຕີບໂຕຂອງເສດຖະກິດເກີດການປ່ຽນແປງ, ການປັບປຸງໂຄງກອບແມ່ນໄລຍະຫຍຸ້ງຍາກທີ່ຕ້ອງຜ່ານ, ພະລັງແຮງເກົ່າ ແລະໃໝ່ຢູ່ໃນໄລຍະຜັດປ່ຽນກັນ, ເສດຖະກິດປະສົບແຮງກົດດັນຂອງການຊຸດໂຊມລົງ ແຕ່ຄວາມຫຍຸ້ງຍາກແລະການທ້າທາຍເຫຼົ່ານີ້ບໍ່ໜ້າເປັນຫ່ວງ, ເພາະວ່າ ເມື່ອຜ່ານການພັດທະນາຢ່າງວ່ອງໄວເປັນເວລາຫຼາຍປີແລ້ວ, ປະເທດພວກເຮົາມີພື້ນຖານວັດຖຸຢ່າງໜາແໜ້ນ, ເສດຖະກິດມີຄວາມໜຽວແໜ້ນ, ກຳລັງບົ່ມຊ້ອນກໍພຽງພໍ, ມີຊ່ອງທາງການພັດທະນາຢ່າງຫຼວງຫຼາຍ, ການປະຕິຮູບແລະໄຂປະຕູສູ່ພາຍນອກໄດ້ຮັບພະລັງແຮງອັນໃໝ່ຢ່າງຕໍ່ເນື່ອງ, ການດັດສົມຄວບຄຸມດ້ານມະຫາພາກຢ່າງມີຫົວຄິດປະດິດສ້າງໄດ້ສະສົມບົດຮຽນຢ່າງອຸດົມສົມບູນ.
ປີນີ້ ພວກເຮົາຕ້ອງເຮັດວຽກງານ 8 ດ້ານໃຫ້ດີ ຄື:
ໜຶ່ງ: ເຮັດໃຫ້ນະໂຍບາຍເສດຖະກິດມະຫາພາກໝັ້ນທ່ຽງ ແລະສົມບູນຂຶ້ນຕື່ມ, ໃຫ້ເສດຖະກິດຂະຫຍາຍຕົວຢູ່ໃນລະດັບທີ່ສົມເຫດສົມຜົນ. ສືບຕໍ່ປະຕິບັດນະໂຍບາຍການເງິນທີ່ຕັ້ງໜ້າ ແລະໝັ້ນທ່ຽງ, ປະດິດສ້າງຮູບການໃໝ່ໃນການດັດສົມຄວບຄຸມມະຫາພາກ, ປະຕິບັດການປະຕິຮູບໂຄງປະກອບ ໂດຍສະເພາະແມ່ນມາດຕະການປະຕິຮູບອົງປະກອບໃນດ້ານສະຕຕິປັນຍາ ເພື່ອສ້າງສະພາບແວດລ້ອມທີ່ດີໃຫ້ແກ່ການພັດທະນາເສດຖະກິດ.
ຕ້ອງເພີ່ມທະວີນະໂຍບາຍການເງິນທີ່ຕັ້ງໜ້າ. ປີນີ້ ມີແຜນການຈັດໃຫ້���ມີຂຸມການເງິນ 2180 ຕື້ຢວນ ເພີ່ມຂຶ້ນຫຼາຍກວ່າປີຜ່ານມາ 560 ຕື້ຢວນ, ອັດຕາຂຸມການເງິນສູງຂຶ້ນ 3%. ຈັດວາງພັນທະບັດສະເພາະຂອງທ້ອງຖິ່ນ 400 ຕື້ຢວນ. ອັດຕາຂຸມການເງິນ ແລະອັດຕາຕິດໜີ້ຂອງລັດຖະບານອ່າວຕ່ຳແດ່ເມື່ອທຽບໃສ່ກຸ່ມເສດຖະກິດທີ່ສຳຄັນຕ່າງໆໃນໂລກ ເຊິ່ງການຈັດວາງແນວນີ້ແມ່ນສິ່ງຈຳເປັນແລະປະຕິບັດໄດ້ ທັງມີຄວາມປອດໄພ.
ການເພີ່ມຂຸມການເງິນໃຫ້ຫຼາຍຢ່າງສົມເຫດສົມຜົນ ຕົ້ນຕໍແມ່ນໃຊ້ໃນການຫຼຸດສ່ວຍສາອາກອນ ແລະຫຼຸດຄວາມແບກຫາບຂອງວິສາຫະກິດໃຫ້ໜ້ອຍລົງຕື່ມອີກ. ປີນີ້ ຈະຫຼຸດການເກັບສ່ວຍສາອາກອນຈາກວິສາຫະກິດ ແລະສ່ວນບຸກຄົນໃຫ້ໜ້ອຍລົງ 500 ຕື້ກວ່າຢວນເມື່ອທຽບໃສ່ໄລຍະທີ່ບໍ່ໄດ້ດຳເນີນການປະຕິຮູບ. ພ້ອມກັນນັ້ນ, ຈະເພີ່ມລາຍຈ່າຍການເງິນ ແລະການລົງທຶນຂອງລັດຖະບານທີ່ຈຳເປັນຢ່າງເໝາະສົມ, ເພີ່ມການສະໜັບສະໜູນແກ້ໄຂດ້ານອ່ອນໃນຂົງເຂດຊີວິດການເປັນຢູ່ຂອງປະຊາຊົນ.
ເລັ່ງລັດການປະຕິຮູບໂຄງປະກອບສ່ວຍສາອາກອນ, ສ້າງກົນໄກລະດົມທຶນຂອງອົງການປົກຄອງທ້ອງຖີ່ນທີ່ເປັນແບບຢ່າງ. ອົງການປົກຄອງທ້ອງຖີ່ນທຸກຂັ້ນຕ້ອງຍຶດໝັ້ນດຳເນີນງານແບບປະຢັດ ເພື່ອໃຫ້ງົບປະມານທຸກງວດໄດ້ນຳໃຊ້ຕາມເປົ້າໝາຍຢ່າງຖືກຕ້ອງແລະເໝາະສົມ.
ນະໂຍບາຍເງິນຕາທີ່ໝັ້ນທ່ຽງຕ້ອງມີຄວາມຄ່ອງແຄ້ວແລະສົມເຫດສົມຜົນ. ປີນີ້ ເງິນຕາໃນຄວາມໝາຍກວ້າງ (M2) ຄາດວ່າຈະເພີ່ມຂຶ້ນ 13%, ຍອດມູນຄ່າຂອງການລະດົມທຶນໃນສັງຄົມຈະເພີ່ມຂຶ້ນປະມານ 13%. ຕ້ອງນຳໃຊ້ນະໂຍບາຍເງິນຕາປະເພດຕ່າງໆ, ຫຼຸດຕົ້ນທຶນຂອງການລະດົມທຶນໃຫ້ໜ້ອຍລົງ, ເພີ່ມທະວີການສະໜັບສະໜູນຕົວຈິງໃຫ້ແກ່ເສດຖະກິດໂດຍສະເພາະແມ່ນວິສາຫະກິດຂະໜາດນ້ອຍ ແລະກະສິກຳ, ກະສິກອນ ແລະຊົນນະບົດ.
ລົງເລິກການປະຕິຮູບໂຄງປະກອບການທະນາຄານ. ສືບຕໍ່ບູລະນະກົນໄກການກໍ່ຕົວອັດຕາແລກປ່ຽນເງິນຢວນຈີນເປັນແບບຕະຫຼາດ, ເຮັດໃຫ້ອັດຕາແລກປ່ຽນເງິນຢວນຈີນຮັກສາຄວາມໝັ້ນທ່ຽງໂດຍພື້ນຖານໃນລະດັບສົມເຫດສົມຜົນແລະດຸນດ່ຽງກັນ. ສ້າງລະບຽບການຕ່າງໆໃຫ້ເຂັ້ມງວດ, ປັບປຸງລະບຽບການການທະນາຄານໃຫ້ເປັນແບບສະບັບ, ຕໍ່ຕ້ານການຫຼອກລວງທາງການທະນາຄານ, ການລະດົມທຶນແບບຜິດກົດໝາຍ ແລະການກະທຳຜິດກົດໝາຍໃນຂົງເຂດຫຼັກຊັບແລະສິນຄ້າທີ່ຊື້ຂາຍລ່ວງໜ້າ, ຕ້ອງຍຶດໝັ້ນບໍ່ໃຫ້ເກີດຄວາມສ່ຽງທີ່ມີລັກສະນະລະບົບແລະລັກສະນະພາກພື້ນ.
ສອງ: ເພີ່ມທະວີການປະຕິຮູບອົງປະກອບດ້ານສະຕິປັນຍາ, ເພີ່ມພະລັງແຮງໃຫ້ແກ່ການເຕີບໂຕຢ່າງຕໍ່ເນື່ອງ. ຊຸກຍູ້ການເຮັດໃຫ້ລະບຽບການບໍລິຫານງານງ່າຍຂຶ້ນ, ຍານສິດຄວບຄຸມ, ໃຫ້ການມອບສິດກັບການຄວບຄຸມປະສານກົມກຽວກັນ, ໃຫ້ການປະຕິຮູບການບໍລິການກ້າວສູ່ລວງເລິກ. ຫັນປ່ຽນພາລະບົດບາດຂອງລັດຖະບານຢ່າງແທ້ຈິງດ້ວຍນ້ຳໃຈເຄົາລົບປະຊາຊົນແລະເດີນຕາມເສັ້ນທາງຕາມລະບຽບການບໍລິຫານງານງ່າຍຂຶ້ນ, ຍົກປະສິດທິພາບໃຫ້ສູງ. ສືບຕໍ່ອອກແຮງຍົກເລີກນະໂຍບາຍກວດກາພິຈາລະນາດ້ານບໍລິຫານງານ. ປະກາດລາຍຊື່ສິດແລະພັນທະຂອງອົງການປົກຄອງທ້ອງຖິ່ນຢ່າງຮອບດ້ານ. ດັດແກ້ ຫຼື ຍົກເລີກຂໍ້ກຳນົດ ແລະເອກະສານດ້ານບໍລິຫານງານທີ່ຈຳກັດການພັດທະນາ. ອອກແຮງຊຸກຍູ້ "ອິນເຕີເນັດ+ການບໍລິການດ້ານບໍລິຫານງານ", ໃຫ້ພາກສ່ວນຕ່າງໆຊົມໃຊ້ຂໍ້ມູນຮ່ວມກັນ ເພື່ອສ້າງຄວາມສະດວກໃຫ້ແກ່ປະຊາຊົນແລະວິສາຫະກິດໃນການພົວພັນວຽກນຳພາກສ່ວນຕ່າງໆ.
ນຳໃຊ້ພະລັງແຮງທີ່ບົ່ມຊ້ອນຂອງທົ່ວສັງຄົມໃນການປະກອບທຸລະກິດແລະປະດິດສ້າງໃໝ່. ອອກແຮງປະຕິບັດນະໂຍບາຍພັດທະນາດ້ວຍການປະດິດສ້າງໃໝ່, ຊຸກຍູ້ໃຫ້ວິທະຍສາດເຕັກນິກເຊື່ອມໂຍງເຂົ້າກັບເສດຖະກິດຢ່າງເລິ��ເຊິ່ງ, ຍົກສູງຄຸນນະພາບລວມແລະກຳລັງແຂ່ງຂັນຂອງເສດຖະກິດຕົວຈິງ. ໜຶ່ງ ເພີ່ມທະວີຖານະຂອງວິສາຫະກິດທີ່ເປັນຕົ້ນແບບໃນການປະດິດສ້າງໃໝ່. ສອງ ເສີມຂະຫຍາຍບົດບາດອັນໃຫຍ່ຫຼວງຂອງປະຊາຊົນທັງໝົດໃນການປະກອບທຸລະກິດແລະປະດິດສ້າງໃໝ່ ແລະໂຮມພູມປັນຍາຂອງປະຊາຊົນຈາກ "ອິນເຕີເນັດ+". ສາມ ລົງເລິກການປະຕິຮູບໂຄງປະກອບການຄຸ້ມຄອງວິທະຍາສາດເຕັກນິກ, ປຸກລະດົມຄວາມຫ້າວຫັນຂອງທົ່ວສັງຄົມໃນການປະກອບທຸລະກິດ ແລະປະດິດສ້າງໃໝ່ ເພື່ອເຕົ້າໂຮມເປັນກຳລັງອັນແຂງແຮງໃນການຊຸກຍູ້ການພັດທະນາ.
ອອກແຮງແກ້ໄຂຄວາມສາມາດທີ່ເຫຼືອເຟືອໃນການຜະລິດ ແລະຫຼຸດຕົ້ນທຶນໃຫ້ໜ້ອຍລົງ ເພີ່ມສະມັດຖະພາບໃຫ້ສູງຂຶ້ນ. ຈຸດສຸມຕ້ອງເນັ້ນໃສ່ຂະແໜງການເຫຼັກກ້າ ແລະຖ່ານຫີນ, ຄວບຄຸມບໍ່ໃຫ້ເກີດມີຄວາມສາມາດການຜະລິດທີ່ເຫຼືອເຟືອໃໝ່, ເດັດຂາດປະລະຄວາມສາມາດການຜະລິດທີ່ຫຼ້າຫຼັງ ແລະຖອນຄວາມສາມາດການຜະລິດທີ່ເຫຼືອເຟືອຢ່າງມີລະບຽບຮຽບຮ້ອຍ. ການເງິນສູນກາງຈະຈັດວາງງົບປະມານສະເພາະທີ່ມີມູນຄ���າ 100 ຕື້ຢວນ ໃນການຈັດສັນພະນັກງານກຳມະກອນໃນວິສາຫະກິດທີ່ມີຄວາມສາມາດການຜະລິດເຫຼືອເຟືອນັ້ນໄປເຮັດວຽກອື່ນ.
ພະຍາຍາມປັບປຸງການສະໜອງຜະລິດຕະພັນ ແລະການບໍລິການ. ສຳຄັນແມ່ນຕ້ອງກຳແໜ້ນ 3 ດ້ານຄື ດ້ານທີ 1 ຍົກຄຸນນະພາບຂອງເຄື່ອງອຸປະໂພກບໍລິໂພກໃຫ້ດີຂຶ້ນ. ເລັ່ງລັດໃຫ້ມາດຖານຄວາມປອດໄພແລະຄຸນນະພາບເຊື່ອມເຂົ້າກັບມາດຖານສາກົນ, ສ້າງລະບຽບການໄຊ້ແທນແບບປັບໄໝໃນດ້ານຄຸນນະພາບຂອງສິນຄ້າ. ດ້ານທີ 2 ຊຸກຍູ້ໃຫ້ຂະແໜງການຜະລິດຍົກລະດັບໃຫ້ສູງຂຶ້ນ. ລົງເລິກຊຸກຍູ້ "ການຜະລິດໂດຍຈີນ+ອິນເຕີເນັດ", ສ້າງເວທີປະດິດສ້າງໃໝ່ລະດັບຊາດໃນຂະແໜງການການຜະລິດຫຼາຍແຫ່ງ. ດ້ານທີ 3 ເລັ່ງລັດພັດທະນາຂະແໜງການບໍລິການທີ່ທັນສະໄໝ.
ອອກແຮງຊຸກຍູ້ການປະຕິຮູບຂອງລັດວິສາຫະກິດ. ຊຸກຍູ້ການປັບປຸງໂຄງປະກອບຂອງລັດວິສາຫະກິດ ໂດຍສະເພາະແມ່ນລັດວິສາຫະກິດສູນກາງ, ຊຸກຍູ້ການປະຕິຮູບໃຫ້ສິດຫຸ້ນສ່ວນຫັນເປັນຫຼາຍເຄົ້າ, ລົງເລິກການປະຕິຮູບລະບຽບການນຳໃຊ້ບຸກຄະລາກອນຂອງວິສາຫະກິດ, ເລັ່ງລັດປັບປຸງແລະສ້າງບໍລິສັດລົງທຶນແລະທຸລະກິດທຶນລັດ, ຊຸກຍູ້ການຫັນປ່ຽນພາລະບົດບາດຂອງອົງການຕິດຕາມຄວບຄຸມຊັບສິນແຫ່ງລັດດ້ວຍການຄວບຄຸມທຶນ. ມອບສິດເປັນເຈົ້າຕົນເອງໃຫ້ແກ່ທ້ອງຖິ່ນໃນການປະຕິຮູບລັດວິສາຫະກິດຫຼາຍກວ່າເກົ່າ, ໃຫ້ລັດວິສາຫະກິດມີການຈັດຕັ້ງງ່າຍຂຶ້ນ, ປອດໃສຂຶ້ນ ແລະມີກຳລັງແຂ່ງຂັນເຂັ້ມແຂງຂຶ້ນ.
ກະຕຸກຊຸກຍູເສດຖະກິດທີ່ບໍ່ແມ່ນລະບອບກຳມະສິດສ່ວນລວມນັ້ນເສີມຂະຫຍາຍພະລັງຊີວິດໃຫ້ດີກວ່າເກົ່າ. ຫຼຸດຜ່ອນການອະນຸມັດເຂົ້າຕະຫຼາດຂອງຂົງເຂດພະລັງງານໄຟຟ້າ, ໂທລະຄົມ, ຄົມມະນາຄົມຂົນສົ່ງ, ນ້ຳມັນເຊື້ອໄຟ, ອາຍແກສທຳມະຊາດ, ສາທາລະນູປະໂພກແລະຂົງເຂດອື່ນໆ, ສົ່ງເສີມໃຫ້ວິສາຫະກິດເອກະຊົນເພີ່ມການລົງທຶນເຂົ້າຮ່ວມການປະຕິຮູບຂອງລັດວິສາຫະກິດ.
ສາມ: ຂຸດຄົ້ນກຳລັງແຮງບົ່ມຊ້ອນດ້ານຄວາມຕ້ອງການພາຍໃນປະເທດ, ບຸກເບີກຊ່ອງທາງການພັດທະນາທີ່ໃຫຍ່ກວ່າເກົ່າ.
ເພີ່ມທະວີບົດບາດພື້ນຖານຂອງການບໍລິໂພກໃນການຊຸກຍູ້ການເຕີບໂຕຂອງເສດຖະກິດ.
ເສີມຂະຫຍາຍບົດບາດຂໍກະແຈຂອງການລົງທຶນໃຫ້ ທີ່ມີຕໍ່ການເຮັດໃຫ້ການເຕີບໂຕມີຄວາມໝັ້ນທ່ຽງແລະປັບປຸງອົງປະກອບເສດຖະກິດໃຫ້ບັງເກີດຜົນ. ປີນີ້ຈະເລີ່ມສ້າງໂຄງການສຳຄັນຈຳນວນໜຶ່ງໃນແຜນການ 5 ປີຄັ້ງທີ 13. ຈະສຳເລັດການລົງທຶນໃນໂຄງການທາງລົດໄຟ 800 ຕື້ຢວນຂຶ້ນໄປ, ທາງຫຼວງ 1650 ຕື້ຢວນ, ສ້າງໂຄງການຊົນລະປະທານທີ່ສຳຄັນອີກ 20 ໂຄງການ ແລະມີໂຄງການສຳຄັນຕ່າງໆເຊັ່ນ: ສ້າງໂຮງໄຟຟ້ານ້ຳຕົກ, ໂຮງໄຟຟ້ານິວເຄລຍ, ຕາໜ່າງໄຟຟ້າແບບສະມາດ, ຕາໜ່າງທໍ່ສົ່ງນ້ຳມັນແລະອາຍແກສ, ລາງລົດໄຟໃນຕົວເມືອງແລະອື່ນໆ ເຊິ່ງຈະໃຊ້ງົບປະມານສູນກາງລົງທຶນເພີ່ມຂຶ້ນເຖິງ 500 ຕື້ຢວນ. ຈະບູລະນະຮູບການຮ່ວມມືລະຫວ່າງທຶນລັດຖະບານກັບທຶນສັງຄົມໃຫ້ສົມບູນ, ນຳໃຊ້ກອງທຶນນຳພາ 180 ຕື້ຢວນໃຫ້ດີ, ປະຕິບັດຕາມສັນຍາກົດໝາຍຢ່າງເຂັ້ມງວດ, ລະດົມການມີສ່ວນຮ່ວມລົງທຶນຂອງສັງຄົມໃນໂຄງການເຫຼົ່ານີ້.
ລົງເລິກຊຸກຍູ້ການຫັນເປັນຕົວເມືອງແບບໃໝ່. ການຫັນເປັນຕົວເມືອງ ແມ່ນເສັ້ນທາງທີ່ຕ້ອງກ້າວໄປຂອງຈີນໃນການຫັນເປັນທັນສະໄໝ, ແມ່ນກຳລັງບົ່ມຊ້ອນດ້ານຄວາມຕ້ອງການພາຍໃນ ແລະພະລັງແຮງຊຸກຍູ້ການພັດທະນາທີ່ໃຫຍ່ທີ່ສຸດຂອງຈີນ ເຊິ່ງສິ່ງສຳຄັນໃນປີນີ້ຈະເຮັດວຽກ 3 ດ້ານຕໍ່ໄປນີ້ໃຫ້ດີ ຄື: ດ້ານທີ 1 ເລັ່ງລັດໃຫ້ຫັນປະຊາຊົນຢູ່ຊົນນະບົດທີ່ເຄື່ອນຍ້າຍນັ້ນໃຫ້ເປັນປະຊາຊົນໃນຕົວເມືອງ. ລົງເລິກການປະຕິຮູບລະບຽບການຂຶ້ນສຳມະໂນຄົວ, ຫຼຸດຜ່ອນເງື່ອນໄຂຂຶ້ນສຳມະໂນຄົວຢູ່ຕົວເມືອງ. ເປີດກວ້າງຂອບເຂດທົດລອງການຫັນເປັນຕົວເມືອງແບບໃໝ່. ບັດຕັ້ງພູມລຳເນົາມີບົດບາດຫຼາຍ, ຕ້ອງເລັ່ງລັດການອອກບັດຕັ້ງພູມລຳເນົາໃຫ້ແກ່ປະຊາຊົນທີ່ຍັງບໍ່ມີບັດດັ່ງກ່າວຢູ່ໃນຕົວເມືອງ ເຮັດໃຫ້ຄົນເຫຼົ່ານີ້ສາມາດຊົມໃຊ້ການບໍລິການສາທາລະນະພື້ນຖານຢູ່ບ່ອນເພິ່ງພາອາໄສຕາມກົດໝາຍເຊັ່ນ: ການສຶກສາພາກບັງຄັບ, ການປະກອບອາຊີບ, ການປິ່ນປົວສຸຂະພາບແລະອື່ນໆ. ພັດທະນາຕົວເມືອງປານກາງແລະນ້ອຍຢູ່ພາກກາງແລະພາກຕາເວັນຕົກ ເພື່ອໃຫ້ກຳມະກອນເຄື່ອນຍ້າຍປະກອບອາຊີບ ຫຼືປະກອບທຸລະກິດຢູ່ບ່ອນທີ່ໃກ້ບ້ານເກີດຂອງຕົນ ໃຫ້ເຂົາເຈົ້າສາມາດທຳມາຫາກິນ ແລະດູແລຄອບຄົວໄປພ້ອມກັນ. ດ້ານທີ 2 ຄື ຊຸກຍູ້ການສ້າງເຮືອນນະໂຍບາຍໃນຕົວເມືອງ ແລະເຮັດໃຫ້ຕະຫຼາດເຮືອນແລະທີ່ດິນພັດທະນາຢ່າງມີຄວາມໝັ້ນທ່ຽງແລະປອດໃສ. ປີນີ້ ຈະສ້ອມແປງເຂດເຮືອນຜາງໄຊ 6 ລ້ານຊຸດ. ສ້າງລະບຽບການເຮືອນຢູ່ທີ່ກວມທັງການເຊົ່າແລະຊື້, ນຳເອົາປະຊາຊົນທີ່ຍົກຍ້າຍຈາກທ້ອງຖິ່ນອື່ນນັ້ນເຂົ້າມາຢູ່ໃນຂອບເຂດທີ່ມີເງື່ອນໄຂເຊົ່າເຮືອນນະໂຍບາຍ. ດ້ານທີ 3 ເພີ່ມທະວີການຄຸ້ມຄອງການວາງແຜນ ແລະກໍ່ສ້າງຕົວເມືອງ ເຮັດໃຫ້ການວາງແຜນກໍ່ສ້າງຕົວເມືອງຕາມຫຼັກວິທະຍາສາດ, ມີອິດທິພົນແລະເປີດເຜີຍກວ່າເກົ່າ.
ສ້າງສະຖານະພາບການພັດທະນາຂອງທ້ອງຖິ່ນໃຫ້ດີຂຶ້ນກວ່າເກົ່າ.
ສີ່: ເລັ່ງລັດພັດທະນາກະສິກຳທັນສະໄໝ, ຊຸກຍູ້ໃຫ້ກະສິກອນມີລາຍຮັບເພີ່ມຂຶ້ນຢ່າງຕໍ່ເນື່ອງ. ສືບຕໍ່ກຳແໜ້ນວຽກງານ ກະສິກຳ, ກະສິກອນ ແລະຊົນນະບົດໃຫ້ດີຢ່າງຕໍ່ເນື່ອງ, ບູລະນະນະໂຍບາຍໃຫ້ກະສິກຳເຂັ້ມແຂງ ສ້າງຜົນປະໂຫຍດໃຫ້ກະສິກອນ ແລະໃຫ້ກະສິກອນມີລາຍຮັບເພີ່ມຂຶ້ນນັ້ນໃຫ້ສົມບູນຂຶ້ນຕື່ມ, ລົງເລິກການປະຕິຮູບຊົນນະບົດ, ເປີດກວ້າງຊ່ອງທາງປະກອບອາຊີບ ແລະເພີ່ມລາຍຮັບຂອງຊາວກະສິກອນ, ອອກແຮງຍົກຄຸນນະພາບ, ສະມັດຖະພາບແລະກຳລັງແຂ່ງຂັນຂອງກະສິກຳໃຫ້ສູງຂຶ້ນ.
ເລັ່ງລັດການປັບປຸງໂຄງປະກອບກະສິກຳ. ຕ້ອງນຳພາກະສິກອນປັບປຸງໂຄງປະກອບການປູກຝັງແລະລ້ຽງສັດໂດຍອີງຕາມຄວາມຕ້ອງການຂອງຕະຫຼາດ, ຫຼຸດເນື້ອທີ່ປູກສາລີໃຫ້ໜ້ອຍລົງຢ່າງສົມເຫດສົມຜົນ. ນຳໃຊ້ຫຼາຍມາດຕະການເພື່ອຫຼຸດປະລິມານອາຫານທີ່ເກັບໄວ້ໃນສາງ, ອອກແຮງສະໜັບສະໜູນການປຸງແຕ່ງຜົນຜະລິດກະສິກຳຢ່າງເລິກເຊິ່ງ, ແກ່ຍາວຕ່ອງໂສ້ຂອງຂະແໜງການກະສິກຳ; ວາງແຜນການປູກຕົ້ນໄມ້ໃບຫຍ້າໃສ່ນາສວນຄືນໃໝ່ອີກ ເຊິ່ງປີນີ້ ຈະມີເນື້ອທີ່ 1 ລ້ານເຮັກຕາ ເຊິ່ງນີ້ແມ່ນວຽກທີ່ຈະສ້າງຜົນປະໂຫຍດຫຼາຍດ້ານ, ສະນັ້ນຕ້ອງເຮັດໃຫ້ດີ.
ເພີ່ມທະວີບົດບາດທີ່ເປັນສິ່ງຄ້ຳຊູອັນພື້ນຖານຂອງກະສິກຳ. ສຳເລັດການຈັດສັນດິນນາກະສິກຳພື້ນຖານໃຫ້ຖາວອນຢ່າງຮອບດ້ານ ແລະດຳເນີນການປົກປ້ອງເປັນພິເສດ, ເພີ່ມທະວີການພັດທະນານາສວນທີ່ມີມາດຖານສູງ. ດຳເນີນການທົດລອງລະບຽບການປູກຝູງຢູ່ດິນນາຕ່າງໆແບບຜັດປ່ຽນກັນ. ສຸມໃສ່ຫຼຸດຜ່ອນການໃຊ້ຝຸ່ນເຄມີໃຫ້ໜ້ອຍລົງ. ຮັບປະກັນງົບປະມານການເງິນໃນດ້ານກະສິກຳ ເພື່ອນຳເອົາທຶນລົງໄປສູ່ການພັດທະນາກະສິກຳທັນສະໄໝຫຼາຍກວ່າເກົ່າ.
ປັບປຸງການບໍລິການສາທາລະນະຢູ່ຊົນນະບົດໃຫ້ດີຂຶ້ນ, ຈະສ້າງທາງຫຼວງໃໝ່ ແລະປົວແປງທາງຫຼວງເກົ່າຢູ່ຊົນນະບົດ 2 ແສນກິໂລແມັດ, ເລັ່ງລັດການກໍ່ສ້າງແລະຍົກລະດັບຕາໜ່າງໄຟຟ້າຢູ່ຊົນນະບົດຮອບໃໝ່, ຊຸກຍູ້ໃຫ້ການຄ້າເອເລັກໂຕຼນິກເຂົ້າສູ່ຊົນນະບົດ.
ດຳເນີນໂຄງການຫຼຸດຜ່ອນຄວາມທຸກຍາກໃນຮູບແບບແກ້ຂໍ້ຍາກ. ປີນີ້ຕ້ອງສຳເລັດໜ້າທີ່ຫຼຸດຈຳນວນປະຊາຊົນຜູ້ທຸກຍາກຢູ່ຊົນນະບົດໃຫ້ຫຼາຍກວ່າ 10 ລ້ານຄົນ, ໃນນັ້ນ ຫຼາຍກວ່າ 2 ລ້ານຄົນຈະໃຫ້ຫຼຸດພົ້ນອອກຈາກຄວາມທຸກຍາກດ້ວຍການຍົກຍ້າຍໄປບ່ອນຢູ່ໃໝ່. ຈະຈັດສັນງົບປະມານຫຼຸດຜ່ອນຄວາມທຸກຍາກຂອງບ້ວງເງິນສູນກາງຈີນເພີ່ມຂຶ້ນ 43,4%. ຍຶດໝັ້ນການຊ່ວຍເຫຼືອຫຼຸດຜ່ອນຄວາມທຸກຍາກຢ່າງແນ່ນອນ ໂດຍຈະປະຕິບັດນະໂຍນບາຍຕາມເງື່ອນໄຂທີ່ຕ່າງກັນ. ການຫຼຸດຜ່ອນຄວາມທຸກຍາກແມ່ນໜ້າທີ່ທີ່ຕ້ອງເຮັດໃຫ້ສຳເລັດຕາມກຳນົດເວລາ, ຄຸນນະພາບແລະຈຳນວນທີ່ວາງໄວ້.
ຫ້າ: ຊຸກຍູ້ການໄຂປະຕູສູ່ພາຍນອກທີ່ມີລະດັບສູງຮອບໃໝ່, ອອກແຮງບັນລຸການຮ່ວມມືແລະໄດ້ຮັບຜົນປະໂຫຍດຮ່ວມກັນ.
ຊຸກຍູ້ການສ້າງ "ແລວທາງເສດຖະກິດເສັ້ນທາງສາຍໄໝ ແລະເສັ້ນທາງສາຍໄໝທາງທະເລໃນສະຕະວັດທີ 21 " ຫຼື "ໜຶ່ງແລວທາງ ໜຶ່ງເສັ້ນທາງ" ຢ່າງໜັກແໜ້ນ. ຈັດຕັ້ງປະຕິບັດການພັດທະນາແລະໄຂປະຕູສູ່ພາຍນອກຂອງທ້ອງຖິ່ນພາຍໃນປະເທດກັບການຮ່ວມມືເສດຖະກິດສາກົນຢ່າງເປັນເອກະພາບກັນ, ຮ່ວມກັນສ້າງແລວທາງເສດຖະກິດທາງບົກແລະບ່ອນຄ້ຳຊູການຮ່ວມມືທາງທະເລ, ຊຸກຍູ້ການເຊື່ອມຈອດກັນ, ການຮ່ວມມືທາງເສດຖະກິດການຄ້າ, ການແລກປ່ຽນວັດທະນະທຳ. ສ້າງກົນໄກຮ່ວມມືການຜ່ານດ່ານຢູ່ຕາມແລວທາງ, ສ້າງຊ່ອງທາງຈໍລະຈອນສິນຄ້າສາກົນ. ຊຸກຍູ້ການສ້າງເຂດຮ່ວມມືເສດຖະກິດຢູ່ຊາຍແດນ, ເຂດຮ່ວມມືເສດຖະກິດຂ້າມຊາດ, ແລະເຂດຮ່ວມມືເສດຖະກິດການຄ້າຢູ່ຕ່າງປະເທດ. ຍຶດຫມັ້ນການປຶກສາຫາລືຮ່ວມກັນ, ສ້າງສາຮ່ວມກັນ ແລະຊົມໃຊ້ຜົນປະໂຫຍດຮ່ວມກັນ ເຮັດໃຫ້ "ໜຶ່ງແລວທາງ ໜຶ່ງເສັ້ນທາງ" ກາຍເປັນສາຍພານແຫ່ງສັນຕິພາບແລະມິດຕະພາບ, ກາຍເປັນເສັ້ນທາງແຫ່ງຄວາມຈະເລີນຮຸ່ງເຮືອງຮ່ວມກັນ.
ເປີດກວ້າງການຮ່ວມມືດ້ານຄວາມສາມາດການຜະລິດສາກົນ. ຍຶດຫມັ້ນໃຫ້ວິສາຫະກິດເປັນອັດຕະພາບ, ລັດຖະບານເປັນຜູ້ຊຸກຍູ້ ແລະດຳເນີນງານແບບຕະຫຼາດ, ປະຕິບັດໂຄງການສາທິດທີ່ສຳຄັນຈຳນວນໜຶ່ງ, ຊຸກຍູ້ໃຫ້ອຸປະກອນ, ເຕັກນິກ, ມາດຖານ ແລະການບໍລິການຂອງຈີນກ້າວໄປສູ່ໂລກ ແລະສ້າງຍີ່ຫໍ້ທີ່ດີໃຫ້ແກ່ການຜະລິດໂດຍຈີນ.
ຊຸກຍູ້ການຄ້າຕ່າງປະເທດໃຫ້ໄດ້ຮັບມີການພັດທະນາແບບປະດິດສ້າງໃໝ່. ຈາກການຜະເຊີນກັບສະຖານະການທີ່ຂ້ຽວຂາດໂດຍທີ່ຄວາມຕ້ອງການພາຍນອກສືບຕໍ່ຫຼຸດໜ້ອຍລົງນັ້ນ, ຕ້ອງໃຊ້ຫຼາຍມາດຕະການ, ສະກັດກັ້ນບໍ່ໃຫ້ການຄ້າຂາເຂົ້າຂາອອກຕົກຕ່ຳລົງ. ໜຶ່ງຕ້ອງເລັ່ງລັດຜັນຂະຫຍາຍແລະບູລະນະນະໂບບາຍໃຫ້ສົມບູນ. ສອງຕ້ອງສົ່ງເສີມການປະຕິສ້າງໃໝ່ ຮູບແບບການຄ້າ. ສາມຕ້ອງປັບປຸງໂຄງປະກອບການຄ້າໃຫ້ດີ. ສີ່ ຕ້ອງຊຸກຍູ້ໃຫ້ການຄ້າສະດວກຂຶ້ນ. ຫ້າຕ້ອງປະຕິບັດນະໂຍບາຍນຳເຂົ້າທີ່ຕັ້ງຫນ້າກວ່າເກົ່າ, ເພີ່ມການນຳເຂົ້າອຸປະກອນແລະເຕັກນິກທີ່ກ້າວໜ້າ, ເຄື່ອງອາໄຫຼ່ແລະຊິ້ນສ່ວນທີ່ສຳຄັນ ກໍຄື ວັດຖຸດິບແລະພະລັງງານທີ່ຂາດເຂີນ.
ຍົກລະດັບການນຳໃຊ້ທຶນຕ່າງປະເທດໃຫ້ສູງຂຶ້ນ. ສືບຕໍ່ຫຼຸດຜ່ອນນະໂຍບາຍການອະນຸມັດການລົງທຶນ, ເປີດກວ້າງການໄຂປະຕູສູ່ພາຍນອກຂອງຂະແໜງການບໍລິການແລະຂະແໜງການຜະລິດທົ່ວໄປ ເຮັດໃຫ້ຂັ້ນຕອນການສ້າງຕັ້ງວິສາຫະກິດທຶນຕ່າງປະເທດງ່າຍຂຶ້ນ, ເພີ່ມທະວີການລະດົມທຶນຕ່າງປະເທດ. ຈີນຕ້ອງສືບຕໍ່ເປັນດິນແດນທີ່ມີສະເໜ່ທີ່ສຸດໃນການດຶງດູດການລົງທຶນຂອງຕ່າງປະເທດ.
ເລັ່ງລັດປະຕິບັດຍຸດທະສາດເຂດການຄ້າເສລີ. ເລັ່ງລັດການເຈລະຈາເຂດການຄ້າເສລີລະຫວ່າງຈີນ-ຍີ່ປຸ່ນ-ສ.ເກົາຫຼີ, ຊຸກຍູ້ການເຈລະຈາສັນຍາການລົງທຶນລະຫວ່າງຈີນ-ອາເມລິກາ ແລະຈີນ-ເອີລົບ, ເພີ່ມທະວີການຄົ້ນຄວ້າຍຸດທະສາດຮ່ວມໃນການສ້າງເຂດການຄ້າເສລີອາຊີປາຊີຟິກ. ພວກເຮົາຍິນດີຮ່ວມກັບຝ່າຍຕ່າງໆ, ຊຸກຍູ້ການຄ້າການລົງທຶນມີເສລີພາບຫຼາຍຂຶ້ນ, ຮ່ວມກັນສ້າງລະບົບເສດຖະກິດການຄ້າສາກົນທີ່ກ້ຳເກິ່ງກັນ, ໄດ້ຮັບຜົນປະໂຫຍດຮ່ວມກັນ ແລະມີຄວາມໂອບອ້ອມອາລີຕໍ່ກັນ.
ຫົກ: ອອກແຮງປັບປຸງສິ່ງແວດລ້ອມ, ຊຸກຍູ້ໃຫ້ການພັດທະນາແບບສີຂຽວໄດ້ຮັບຄວາມຄືບໜ້າໃໝ່.
ແກ້ໄຂການມົນລະພິດທາງອາກາດ ແລະນ້ຳດ້ວຍນະໂຍບາຍທີ່ເຂັ້ມງວດ. ປີນີ້ ຕ້ອງໃຫ້ປະລິມານຕ້ອງການອົກຊີດ້ານເຄມີ ແລະປະລິມານລະບາຍສານອາໂມນຽມ ແລະນີໂຕຼເກີນ ລ້ວນແຕ່ຫຼຸດລົງ 2%, ການລະບາຍຊຸນເຊີດີອອກຊິດ ແລະສານນີໂຕຼເກີນອອກຊີດຕ້ອງຫຼຸດລົງ 3%, ຕ້ອງໃຫ້ຄວາມຂຸ້ນຂອງວັດຖຸເມັດນ້ອຍ (PM2,5) ໃນອາກາດຢູ່ບາງທ້ອງຖີ່ນສືບຕໍ່ຫຼຸດລົງ.
ອອກແຮງພັດທະນາຂະແໜງການປະຢັດພະລັງງານແລະອະນຸລັກສິ່ງແວດລ້ອມ. ເປີດກວ້າງຂອບເຂດປະຕິບັດມາດຖານອະນຸລັກສິ່ງແວດລ້ອມ. ສ້າງຂະແໜງການປະຢັດພະລັງງານແລະອະນຸລັກສິ່ງແວດລ້ອມໃຫ້ເປັນຂະແໜງການເສົາຄ້ຳຂອງການພັດທະນາຂອງຈີນ.
ເພີ່ມທະວີການກໍ່ສ້າງການປົກປ້ອງຄວາມປອດໄພດ້ານຊີວະພາບ.
ເຈັດ: ຮັບປະກັນການປັບປຸງຊີວິດການເປັນຢູ່ຂອງປະຊາຊົນໃຫ້ດີ, ເພີ່ມທະວີການສ້າງ ສັງຄົມ. ລາຍຮັບການເງິນເຖິງວ່າຈະເພີ່ມຂຶ້ນຊ້າລົງກໍຕາມ, ແຕ່ວຽກງານຕົວຈິງເພື່ອປະຊາຊົນທີ່ຕ້ອງເຮັດໄປນັ້ນຕ້ອງເດັດຂາດບໍ່ໃຫ້ໜ້ອຍລົງ.
ອອກແຮງເພີ່ມຕຳແໜ່ງການປະກອບອາຊີບ ແລະການປະກອບທຸລະກິດ. ປະຕິບັດນະໂຍບາຍປະກອບອາຊີບທີ່ຕັ້ງໜ້າກວ່າເກົ່າ, ສົ່ງເສີມໃຫ້ການປະກອບອາຊີບດ້ວຍການປະກອບທຸລະກິດ. ປີນີ້ ນັກສຶກສາທີ່ຮຽນຈົບຊັ້ນສູງ ຈະມີເຖິງ 7 ລ້ານ 6 ແສນ 5 ໝື່ນຄົນ, ສະນັ້ນ ຕ້ອງຜັນຂະຫຍາຍແຜນການຊຸກຍູ້ການປະກອບອາຊີບແລະແຜນການຊັກນຳການປະກອບທຸລະກິດໃຫ້ດີ, ຊຸກຍູ້ການປະກອບອາຊີບແລະການປະກອບທຸລະກິດຈາກຫຼາຍຊ່ອງທາງ.
ພັດທະນາການສຶກສາທີ່ມີຄຸນນະພາບສູງ ແລະມີຄວມຍຸຕິທຳກວ່າເກົ່າ. ງົບປະມານການສຶກສາທາລະນະຕ້ອງຫັນໄປຫາເຂດພາກກາງ, ພາກຕາເວັນຕົກ, ບ່ອນຫ່າງໄກສອກຫຼີກ ແລະເຂດທຸກຍາກ.
ຊຸກຍູ້ການປະຕິຮູບການປິ່ນປົວສຸຂະພາບ, ການປະກັນໄພດ້ານປິ່ນປົວສຸຂະພາບ ແລະຢຸກຢາໄປພ້ອມກັນ. ປີນີ້ ຕ້ອງບັນລຸການໃຫ້ທຸກຄົນມີການປະກັນໄພດ້ານປິ່ນປົວສຸຂະພາບຈາກພະຍາດຮ້າຍແຮງ, ລັດຖະບານຕ້ອງເພີ່ມງົບປະມານເຮັດໃຫ້ຜູ້ເປັນພະຍາດຮ້າຍແຮງສາມາດຫຼຸດຜ່ອນຕາມແບກຫາບຫຼາຍກວ່າເກົ່າ. ຈະປັບປຸງລະບຽບການປະກັນໄພປິ່ນປົວສຸຂະພາບຂອງປະຊາຊົນຢູ່ຕົວເມືອງແລະຊົນນະບົດ, ການອຸດໜູນການເງິນຈາກຄົນລະ 380 ຢວນຕໍ່ປີ ຂຶ້ນເປັນ 420 ຢວນ. ດຳເນີນການທົດລອງປິ່ນປົວສຸຂະພາບໂດຍກະຈາຍລະດັບຢູ່ທ້ອງຖີ່ນ 70%. ການອຸດໜູນການເງິນໃນດ້ານບໍລິການສາທາລະນະສຸກພື້ນຖານຈາກ 40 ຢວນຕໍ່ຄົນເພີ່ມຂຶ້ນເປັນ 45 ຢວນຕໍ່ຄົນ, ຊຸກຍູ້ບຸກຄະລາກອນສາຄະລະນະສຸກເຄື່ອນໄຫວລົງສູ່ຂັ້ນຮາກຖານແລະຊົນນະບົດ. ເພື່ອສຸຂະພາບຂອງປະຊາຊົນ, ຕ້ອງເລັ່ງລັດສ້າງໂຄງປະກອບການຕິດຕາມກວດກາຄວາມປອດໄພດ້ານອາຫານແລະຢາທີ່ເປັນເອກະພາບກັນແລະມີອິດທິພົນຢ່າງວ່ອງໄວ, ກວດກາທຸກຂັ້ນຕອນທີ່ສົ່ງອາຫານຈາກນາສວນຈົນໄປຮອດໂຕະອາຫານຂອງປະຊາຊົນ, ແລະສົ່ງຢາຈາກຫ້ອງທົດລອງໄປຮອດໂຮງໝໍ ເພື່ອໃຫ້ປະຊາຊົນໄວ້ເນື້ອເຊື່ອໃຈຕໍ່ອາຫານແລະຢາ.
ສ້າງຕາໜ່າງປະກັນສັງຄົມໃຫ້ໜາແໜ້ນ. ສືບຕໍ່ຍົກສູງມາດຖານເງິນບຳນານຂອງຜູ້ອອກກິນເບ້ຍບຳນານ. ດຳເນີນການທົດລອງປະຕິຮ���ບການບໍລິການລ້ຽງຜູ້ເຖົ້າໂດຍລວມ, ຊຸກຍູ້ການປິ່ນປົວສຸຂະພາບກັບການລ້ຽງຜູ້ເຖົ້າປະສານສົມທົບກັນດ້ວຍຫຼາຍຮູບການ. ຍົກມາດຖານອຸດໜູນໃຫ້ປະຊາຊົນຜູ້ທີ່ໄດ້ຮັບຄ່າຄອງຊີບຕ່ຳສຸດໃນຕົວເມືອງນັ້ນໃຫ້ສູງຂຶ້ນ 5%, ສ່ວນຢູ່ຊົນນະບົດຈະໃຫ້ສູງ 8%.
ຊຸກຍູ້ການປະຕິຮູບແລະພັດທະນາວັດທະນະທຳ. ເຕົ້າໂຮມຄວາມຮູ້ທີ່ເປັນເອກະພາບກັນ ໂຮມສູນກຳລັງແຮງດ້ວຍຄວາມໃຝ່ຝັນຂອງຈີນ ແລະສັງຄົມນິຍົມທີ່ມີສີສັນພິເສດຂອງຈີນ, ສ້າງແລະຜັນຂະຫຍາຍທັດສະນະຄຸນຄ່າໃຈກາງສັງຄົມນິຍົມ. ນຳເອົາຊັບພະຍາກອນວັດທະນະທຳມະຫາຊົນລົງໄປສູ່ຂັ້ນຮາກຖານຂອງຕົວເມືອງແລະຊົນນະບົດ, ຊຸກຍູ້ຂະແໜງການວັດທະນະທຳພັດທະນາດ້ວຍຫົວຄິດປະດິດສ້າງ.
ເພີ່ມທະວີ ແລະປະດິດສ້າງການຄຸ້ມຄອງບໍລິຫານສັງຄົມ. ຊຸກຍູ້ການກໍ່ສ້າງເຂດຊຸມຊົນໃນຕົວເມືອງ ແລະຊົນນະບົດ, ຊຸກຍູ້ການປຶກສາຫາລືຢ່າງມີປະຊາທິປະໄຕຂອງຂັ້ນຮາກຖານ. ບູລະນະລະບົບຄ້ຳປະກັນຄວາມປອດໄພດ້ານອິນເຕີເນັດລະດັບຊາດ. ປະດິດສ້າງກົນໄກປັບປຸງຄວາມສະຫງົບທາງສັງຄົມໂດຍລວມ, ຊຸກຍູ້ການສ້າງລະບົບປ້ອງກັນແລະຄວບຄຸມຄວາມສະຫງົບທາງສັງຄົມດ້ວຍການຫັນເປັນຂໍ້ມູນຂ່າວສານ, ລົງໂທດການກະທຳຜິດກົດໝາຍຕາມກົດໝາຍຢ່າງເຂັ້ມງວດ, ປາບປາມການເຄື່ອນໄຫວກໍ່ການຮ້າຍຢ່າງເຂັ້ມງວດເພື່ອໃຫ້ປະຊາຊົນມີຄວາມຮູ້ສຶກປອດໄພຫຼາຍຂຶ້ນ.
ກຳແໜ້ນວຽກງານການຜະລິດຢ່າງປອດໄພແລະຄວາມປອດໄພສາທາລະນະ, ເພີ່ມທະວີການກໍ່ສ້າງພື້ນຖານໂຄງລ່າງດ້ານຄວາມປອດໄພ ແລະຄວາມສາມາດໃນການປ້ອງກັນແລະຫຼຸດຜ່ອນໄພ. ດຳເນີນການຕິດຕາມກວດກາ ແລະປະຕິບັດກົດໝາຍຢ່າງເຂັ້ມງວດ, ເດັດຂາດບໍ່ໃຫ້ເກີດອຸບັດເຫດດ້ານຄວາມປອດໄພຂະໜາດໃຫຍ່ຂຶ້ນ.
ແປດ: ເພີ່ທະວີການກໍ່ສ້າງອົງການລັດ, ຍົກຄວາມສາມາດການປະຕິບັດງານ ແລະລະດັບບໍລິການໃຫ້ສູງຂຶ້ນ. ອົງການປົກຄອງທຸກຂັ້ນຕ້ອງຜັນຂະຫຍາຍທັດສະນະພັດທະນາອັນໃໝ່ຢ່າງເລິກເຊິ່ງ, ສ້າງເປັນອົງການປົກຄອງຕາມກົດໝາຍ, ອົງການປົກຄອງແບບປະດິດສ້າງ, ອົງການປົກຄອງທີ່ປອດໃສຂາວສະອາດ ແລະອົງການປົກຄອງແບບບໍລິການທີ່ປະຊາຊົນພໍໃຈ.
ຍຶດໝັ້ນປະຕິບັດໜ້າທີ່ພັນທະຕາມກົດໝາຍ, ຈັດເອົາການເຄື່ອນໄຫວຂອງອົງການລັດໃຫ້ເຂົ້າສູ່ລະບຽບກົດໝາຍຢ່າງຮອບດ້ານ.
ອົງການປົກຄອງທຸກຂັ້ນ ກໍຄື ພະນັກງານໃນອົງການເຫຼົ່ານີ້ຕ້ອງປະຕິບັດຕາມລັດຖະທຳມະນູນ ແລະກົດໝາຍຕ່າງໆຢ່າງເຂັ້ມງວດ, ເປັນເຈົ້າການຊຸກຍູ້ວຽກງານຂອງຕົນເອງດ້ວຍແນວຄິດປົກຄອງຕາມກົດໝາຍ ແລະວິທີປົກຄອງຕາມກົດໝາຍ, ຕ້ອງປະຕິບັດຕາມພັນທະຂອງຕົນເອງທີ່ກຳນົດຢູ່ໃນກົດໝາຍ ແລະເດັດຂາດບໍ່ໃຫ້ກະທຳທີ່ເປັນການຝ່າຝືນກົດໝາຍ.
ຍຶດໝັ້ນປະຕິບັດໜ້າທີ່ຢ່າງບໍລິສຸດຜຸດຜ່ອງ, ຊຸກຍູ້ການຕ້ານການສໍ້ລາດບັງຫຼວງໃຫກ້າວສູ່ລວງເລິກ.
ຍຶດໝັ້ນປະຕິບັດໜ້າທີ່ຢ່າງດຸໝັ່ນຂະຫຍັນພຽນ, ຍົກສູງຄວາມສາມາດໃນການປະຕິບັດໜ້າທີ່ ແລະຄວາມໜ້າເຊື່ອຖື. ເຈົ້າໜ້າທີ່ອົງການລັດຕ້ອງເພີ່ມມທະວີການກໍ່ສ້າງແບບແຜນ ແລະຄວາມສາມາດຂອງຕົນເອງ, ສ້າງຖັນແຖວລັດຖະກອນທີ່ມີຄຸນທາດ ແລະວິຊາການສູງ.
ສຳລັບທ້ອງຖິ່ນທີ່ເຮັດແທ້ທຳຈິງ ແລະໄດ້ຮັບໝາກຜົນຢ່າງພົ້ນເດັ່ນ, ຈະເພີ່ມທະວີການສະໜັບສະໜູນງົບປະມານ, ເພີ່ມເນື້ອທີ່ດິນກໍ່ສ້າງ, ການຈັດສັນໃຊ້ທຶນການເງິນ. ສົ່ງເສີມໃຫ້ທ້ອງຖິ່ນຕ່າງໆ ເຮັດວຽກຕາມສະພາບຕົວຈິງ ເພື່ອສ້າງເປັນຂະບວນການແຂ່ງຂັນກັນແລະພັດທະນາຮ່ວມກັນ.
ຜູ້ແທນທັງຫຼາຍ!
ປະຊາຊາດຈີນແມ່ນຄອບຄົວໃຫຍ່, ການຊຸກຍູ້ໃຫ້ບັນດາເຜົ່າຢູ່ຮ່ວມກັນຢ່າງຖືກຕ້ອງປອງດອງກັນ, ຮ່ວມທຸກຮ່ວມສຸກນຳກັນ ແລະພັດທະນາຢ່າງກົມກຽວກັນນັ້ນ ແມ່ນຜົນປະໂຫຍດພື້ນຖານແລະ ໜ້າທີ່ຮ່ວມກັນຂອງປະຊາຊົນບັນດາເຜົ່າ. ສະນັ້ນ ຕ້ອງຍຶດໝັ້ນເສັ້ນທາງທີ່ຖືກຕ້ອງໃນການແກ້ໄຂບັນຫາຊົນເຜົ່າຢ່າງມີສີສັນພິເສດຂອງຈີນ, ຊຸກຍູ້ການສ້າງອົງປະກອບສັງຄົມ ແລະສະພາບແວດລ້ອມເຂດຊຸມຊົນທີ່ມີຫຼາຍຊົນເຜົ່າຢູ່ຮ່ວມກັນ, ຊຸກຍູ້ໃຫ້ບັນດາເຜົ່າໄປມາຫາສູ່ກັນ, ແລກປ່ຽນກັນແລະເຊື່ອມໂຍງເຂົ້າກັນ.
ຍຶດໝັ້ນຄຸ້ມຄອງວຽກງານສາສະໜາຕາມກົດໝາຍ, ຊຸກຍູ້ການພົວພັນລະຫວ່າງສາສະໜາໃຫ້ມີຄວາມກົມກຽວກັນ, ເສີມຂະຫຍາຍບົດບາດອັນຕັ້ງໜ້າຂອງບຸກຄົນວົງການສາສະໜາ ແລະປະຊາຊົນທີ່ເຊື່ອຖືສາສະໜາໃນການຊຸກຍູ້ການພັດທະນາຂອງເສດຖະກິດສັງຄົມ.
ພວກເຮົາຕ້ອງປົກປົກຮັກສາສິດທິຜົນປະໂຫຍດທີ່ຊອບດ້ວຍກົດໝາຍຂອງຊາວຈີນຕ່າງດ້າວຢູ່ຕ່າງປະເທດ ກໍຄືຊາວຈີນທີ່ກັບມາປະເທດຊາດພ້ອມດ້ວຍຄອບຄົວ, ເສີມຂະຫຍາຍທ່າແຮງພິເສດ ແລະບົດບາດທີ່ສຳຄັນຂອງເຂົາເຈົ້າຢ່າງເຕັມສ່ວນ ເພື່ອໃຫ້ລູກຫຼານປະຊາຊາດຈີນຢູ່ພາຍໃນແລະຕ່າງປະເທດມີຈິດໜຶ່ງໃຈດຽວຕໍ່ປະເທດຊາດໃຫ້ຫຼາຍຂຶ້ນ.
ຜູ້ແທນທັງຫຼາຍ!
ພວກເຮົາຕ້ອງເພີ່ມທະວີການກໍ່ສ້າງກອງທັບໃຫ້ເປັນແບບທັນສະໄຫມ ແລະເປັນຕົ້ນແບບຢ່າງຮອບດ້ານ, ເດັດດ່ຽວປົກປັກຮັກສາຄວາມໝັ້ນຄົງແຫ່ງຊາດ. ຍຶດໝັ້ນຫຼັກການ ແລະລະບຽບການພື້ນຖານທີ່ພັກນຳພາກອງທັບຢ່າງເດັດຖານ. ຈັດຕັ້ງປະຕິບັດການກຽມພ້ອມສູ້ຮົບທຸກເວລາ ແລະການປ້ອງກັນ ຄວບຄຸມເຂດຊາຍແດນ, ທາງທະເລ ແລະທາງອາກາດ.
ຜູ້ແທນທັງຫຼາຍ!
ພວກເຮົາຈະປະຕິບັດທິດທາງ "ປະເທດດຽວສອງລະບອບ" "ໃຫ້ຊາວຮົງກົງປົກຄອງຮົງກົງ" "ໃຫ້ຊາວມາກາວປົກຄອງມາກາວ" ແລະປົກຄອງຕົນເອງໃນລະດັບສູງຢ່າງຮອບດ້ານແລະຖືກຕ້ອງ, ປະຕິບັດຕາມລັດຖະທຳມະນູນແລະກົດໝາຍພື້ນຖານຢ່າງເຂັ້ມງວດ, ພວກເຮົາເຊື່ອໝັ້ນວ່າ ຮົງກົງແລະມາກາວຍ່ອມຈະມີຄວາມໝັ້ນທ່ຽງ ແລະຈະເລີນຮຸ່ງເຮືອງເປັນໄລຍະຍາວນານ. ພວກເຮົາຈະອອກແຮງສະໜັບສະໜູນ ຜູ້ບໍລິຫານງານແລະອົງການປົກຄອງເຂດບໍລິຫານງານພິເສດຮົງກົງ ແລະມາກາວປະຕິບັດໜ້າທີ່ຕາມກົດໝາຍ. ຕ້ອງລົງເລິກການຮ່ວມມືລະຫວ່າງແຜ່ນດິນໃ��ຍ່ກັບຮົງກົງແລະມາກາວ, ຊຸກຍູ້ຮົງກົງແລະມາກາວຍົກກຳລັງແຂ່ງຂັນຂອງຕົນເອງໃຫ້ສູງຂຶ້ນ.
ພວກເຮົາຕ້ອງສືບຕໍ່ຍຶດໝັ້ນນະໂຍບາຍແລະທິດທາງໃຫຍ່ໃນການເຮັດວຽກຕໍ່ໄຕ້ຫວັນ, ຍຶດໝັ້ນພື້ນຖານທາງການເມືອງຂອງ "ຄວາມຮັບຮູ້ຄືກັນໃນປີ 1992", ເດັດດ່ຽວຄັດຄ້ານການເຄື່ອນໄຫວແບ່ງແຍກຊາດທີ່ໃຫ້ໄຕ້ຫວັນເປັນເອກະລາດ, ປົກປັກຮັກສາອະທິປະໄຕ ແລະຜືນແຜ່ນດິນອັນຄົບຖ້ວນຂອງຊາດ, ປົກປັກຮັກສາການພົວພັນລະຫວ່ງສອງຝັ່ງຊ່ອງແຄບໄຕ້ຫວັນໃຫ້ພັດທະນາຢ່າງສັນຕິ ແລະເພື່ອສັນຕິພາບຄວາມໝັ້ນຄົງຂອງເຂດທະເລໄຕ້ຫວັນ. ພວກເຮົາຈະຍຶດຖືທັດສະນະທີ່ "ສອງຝັ່ງຊ່ອງແຄບໄຕ້ຫວັນເປັນຄອບຄົວດຽວກັນ", ຮ່ວມກັບພີ່ນ້ອງຮ່ວມຊາດໄຕ້ຫວັນຖືຫຼັກທຳໃຫຍ່ຂອງປະຊາຊາດຈີນ, ຮ່ວມກັນຊົມໃຊ້ໂອກາດການພັດທະນາ, ຮ່ວມມືກັນສ້າງປະຊາຄົມຮ່ວມຊະຕາກຳລະຫວ່າງສອງຝັ່ງຊ່ອງແຄບໄຕ້ຫວັນ.
ຜູ້ແທນທັງຫຼາຍ!
ພວກເຮົາຈະສືບຕໍ່ຊູຄັນທຸງແຫ່ງສັນຕິພາບ, ພັດທະນາ, ຮ່ວມມືກັນ ແລະໄດ້ຮັບຜົນປະໂຫຍດຮ່ວມກັນ, ປະຕິບັດຕາມທັດສະນະການຕ່າງປະເທດຂອງປະເທດໃຫຍ່ທີ່ມີສີສັນພິເສດຂອງຈີນ, ປົກປັກຮັກສາອະທິປະໄຕ, ຄວາມໝັ້ນຄົງ ແລະຜົນປະໂຫຍດໃນການພັດທະນາຂອງປະເທດຊາດໃຫ້ດີ. ຈັດກອງປະຊຸມສຸດຍອດຂອງກຸ່ມ G20 ໃຫ້ດີ, ຊຸກຍູ້ໃຫ້ເສດຖະກິດໂລກເຕີບໂຕດ້ວຍຫົວຄິດປະດິດສ້າງ, ບູລະນະການຄຸ້ມຄອງເສດຖະກິດການເງິນທົ່ວໂລກໃຫ້ຄົບຖ້ວນສົມບູນ. ເພີ່ມທະວີການຮ່ວມມືແບບປະສານງານກັບປະເທດໃຫຍ່ທີ່ສຳຄັນຕ່າງໆ, ສ້າງການພົວພັນລະຫວ່າງປະເທດໃຫຍ່ທີ່ໄປມາຫາສູ່ກັນເປັນຢ່າງດີ ແລະຮ່ວມມືກັນແບບຕ່າງຝ່າຍຕ່າງໄດ້ຮັບຜົນປະໂຫຍດ. ຍຶດຖືທັດສະນະການຕ່າງປະເທດຕໍ່ບັນດາປະເທດອ້ອມຂ້າງທີ່ ຖືກຕ້ອງປອງດອງກັນ, ມີຄວາມສັດຊື່ຕໍ່ກັນ, ສ້າງຜົນປະໂຫຍດໃຫ້ຕໍ່ກັນ ແລະມີຄວາມໂອບອ້ອມອາລີແກ່ກັນ, ຢູ່ຮ່ວມກັນໂດຍສັນຕິກັບບັນດາປະເທດຢູ່ພາກພື້ນດຽວກັນ, ພັດທະນາແບບເຊື່ອມໂຍງເຂົ້າກັນ. ລົງເລິກການຮ່ວມມືໃຕ້ໆ, ຊຸກຍູ້ການພັດທະນາຮ່ວມກັນ, ປົກປັກຮັກສາສິດຜົນປະໂຫຍດທີ່ຊອບດ້ວຍກົດໝາຍຂອງບັນດາປະເທດທີ່ພວມພັດທະນາ. ເຂົ້າຮ່ວມການແກ້ໄຂບັນຫາທົ່ວໂລກ ແລະບັນຫາຈຸດສຸມຢ່າງສ້າງສັນ. ເລັ່ງລັດການສ້າງຄວາມສາມາດປົກປັກຮັກສາຜົນປະໂຫຍດຂອງຕົນເອງທີ່ຢູ່ຕ່າງປະເທດ, ປົກປ້ອງຄວາມປອດໄພຂອງພົນລະເມືອງ ແລະນິຕິບຸກຄົນຈີນທີ່ຢູ່ຕ່າງປະເທດຢ່າງແທ້ຈິງ. ຈີນຍິນດີຮ່ວມກັບປະຊາຄົມໂລກ, ສ້າງຄວາມພະຍາຍາມຢ່າງບໍ່ຢຸດຢັ້ງເພື່ອພາລະກິດແຫ່ງສັນຕິພາບກັບການພັດທະນາຂອງມວນມະນຸດ.
ຜູ້ແທນທັງຫຼາຍ!
ມີແຕ່ບຸກບືນສູ້ຊົນ ຈິ່ງສາມາດບັນລຸອະນາຄົດທີ່ສວຍງາມໄດ້. ພວກເຮົາຈົ່ງສາມັກຄີກັນຢ່າງແໜ້ນແຟ້ນຢູ່ອ້ອມຂ້າງສູນກາງພັກທີ່ມີສະຫາຍສີຈິ້ນຜິງເປັນເລຂາທິການໃຫຍ່, ຮ່ວມແຮງຮ່ວມໃຈກັນ ສູ້ຊົນກ້າວໄປໜ້າ, ພະຍາຍາມເຮັດສຳເລັດໜ້າທີ່ເປົ້າໝາຍພັດທະນາເສດຖະກິດສັງຄົມໃນປີນີ້, ຮັບປະກັນໃຫ້ມີໄລຍະເລີ່ມຕົ້ນທີ່ດີໃນການຍາດເອົາໄຊຊະນະຂອງການສ້າງສຳເລັດສັງຄົມທີ່ອີ່ມໜຳສຳລານຢ່າງຮອບດ້ານ ເພື່ອປະກອບສ່ວນອັນໃໝ່ໃຫ້ແກ່ການສ້າງສ້າປະເທດສັງຄົມນິຍົມທີ່ທັນສະໄໝມັ່ງຄັ່ງເຂັ້ມແຂງ, ປະຊາທິປະໄຕ, ສີວິໄລ ແລະກົມກຽວກັນ, ບັນລຸຄວາມໃຝ່ຝັນຂອງຈີນທີ່ໃຫ້ປະຊາຊາດຈີນຟື້ນຕົວຄວາມຈະເລີນຮຸ່ງເຮືອງຄືນໃໝ່ຢ່າງຍິ່ງໃຫຍ່!